**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄԻՆ**

**2025 ԹՎԱԿԱՆԻ**

**ԳՈՐԾՈՒՆԵՈՒԹՅԱՆ ՏԱՐԵԿԱՆ ԾՐԱԳԻՐ**

****

**ԲՈՎԱՆԴԱԿՈՒԹՅՈՒՆ**

[1. ՆԵՐԱԾՈՒԹՅՈՒՆ 1](#_Toc183448508)

[1․1 Օրենսդրական ակտեր 1](#_Toc183448509)

[1․2 Տեսչական մարմնի նպատակն է 3](#_Toc183448510)

[1․3 Տեսչական մարմնի խնդիրներն են 3](#_Toc183448511)

[2․ ՏԵՍՉԱԿԱՆ ՄԱՐՄՆԻ ԿԱՌՈՒՑՎԱԾՔԸ 3](#_Toc183448512)

[2․1 Կառուցվածքային ստորաբաժանումներ՝ 3](#_Toc183448513)

[2․2 Տարածքային ստորաբաժանումներն են՝ 4](#_Toc183448514)

[2․3 Տեսչական մարմնի տարածքային ստորաբաժանումների տեղակայվածությունը 6](#_Toc183448515)

[3. ՏԵՍՉԱԿԱՆ ՄԱՐՄՆԻ ԿԱԴՐԱՅԻՆ ՀԱԳԵՑՎԱԾՈՒԹՅՈՒՆԸ ԵՎ 8](#_Toc183448516)

[3.1 Տեսչական մարմնի կադրային հագեցվածությունը 8](#_Toc183448517)

[3.2 Տեսչական մարմնի գործընթացների թվայնացման անհրաժեշտությունը 8](#_Toc183448518)

[4. ՍՆՆԴԱՄԹԵՐՔԻ ԵՎ ԿԵՐԻ ԱՆՎՏԱՆԳՈՒԹՅԱՆ, ԲՈՒՍԱՍԱՆԻՏԱՐԻԱՅԻ ԵՎ ԱՆԱՍՆԱԲՈՒԺՈՒԹՅԱՆ ԲՆԱԳԱՎԱՌՆԵՐՈՒՄ ԱՐՁԱՆԱԳՐՎԱԾ ՕՐԵՆՍԴՐԱԿԱՆ ԽՆԴԻՐՆԵՐԸ 13](#_Toc183448519)

[5. ՏԵՍՉԱԿԱՆ ՄԱՐՄՆԻ ԳՈՐԾՈՒՆԵՈՒԹՅԱՆ ՈԼՈՐՏՈՒՄ ԱՌԿԱ ԽՆԴԻՐՆԵՐԸ 19](#_Toc183448520)

[6. ՌԻՍԿԵՐԻ ԳՆԱՀԱՏՈՒՄ (ԿԱՌԱՎԱՐՈՒՄ) ԵՎ ՎԵՐԼՈՒԾՈՒԹՅՈՒՆ 20](#_Toc183448521)

[7. ՏԵՍՉԱԿԱՆ ՄԱՐՄՆԻ ԿՈՂՄԻՑ ԻՐԱԿԱՆԱՑՎՈՂ ՊԵՏԱԿԱՆ ՎԵՐԱՀՍԿՈՂՈՒԹՅԱՆ ԱՌԱՎԵԼ ԱՐԴՅՈՒՆԱՎԵՏ ԿԱԶՄԱԿԵՐՊՄԱՆ ԳՈՐԾԻՔԱԿԱԶՄ․ 22](#_Toc183448522)

[8. ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՈԼՈՐՏ 25](#_Toc183448523)

[8․1 Սննդամթերքի անվտանգության ոլորտի առկա խնդիրները և բացահայտված ռիսկերը 25](#_Toc183448524)

[8․2 Սննդամթերքի անվտանգության ոլորտում ռիսկերի նվազեցմանն ուղղված միջոցառումները 26](#_Toc183448525)

[9. ԱՆԱՍՆԱԲՈՒԺՈՒԹՅԱՆ ՈԼՈՐՏ 29](#_Toc183448526)

[**9․1 Անասնաբուժության ոլորտի առկա խնդիրները և բացահայտված ռիսկերը** 29](#_Toc183448527)

[9․2 Անասնաբուժության ոլորտում ռիսկերի նվազեցմանն ուղղված միջոցառումները 31](#_Toc183448528)

[10. ԲՈՒՍԱՍԱՆԻՏԱՐԻԱՅԻ ՈԼՈՐՏ 38](#_Toc183448529)

[10․1 Բուսասանիտարիայի ոլորտի առկա խնդիրները և բացահայտված ռիսկերը 38](#_Toc183448530)

[10․2 Բուսասանիտարիայի ոլորտում ռիսկերի նվազեցմանն ուղղված միջոցառումները 42](#_Toc183448531)

[11. ՍԱՀՄԱՆԱՅԻՆ ՊԵՏԱԿԱՆ ՎԵՐԱՀՍԿՈՂՈՒԹՅՈՒՆ 46](#_Toc183448532)

[11․1 Սահմանային պետական վերահսկողության ոլորտի առկա խնդիրները և բացահայտված ռիսկերը 46](#_Toc183448533)

[11․2 Սահմանային պետական վերահսկողության ոլորտում ռիսկերի նվազեցմանն ուղղված միջոցառումները 47](#_Toc183448534)

[12. ԱՐԱԳ ԱՐՁԱԳԱՆՔՄԱՆ ՄԻՋՈՑԱՌՈՒՄՆԵՐԻ ԻՐԱԿԱՆԱՑՈՒՄ 50](#_Toc183448535)

[13. ՀԱՆՐԱՅԻՆ ԻՐԱԶԵԿՄԱՆ ԽՆԴԻՐՆԵՐՆ ՈՒ ԿԱՐԻՔՆԵՐԸ 51](#_Toc183448536)

[N 1 Հավելված 53](#_Toc183448537)

[N 2 Հավելված 87](#_Toc183448538)

****

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄԻՆ**

**FOOD SAFETY INSPECTION BODY**

**OF THE REPUBLIC OF ARMENIA**

ՀՀ, ք. Երևան ,0051, Կոմիտասի պող. 49/2

Հեռ.: (+374 12) 40 40 40,

(+374 10) 20 60 40

Էլ. փոստ: [ssfs@ssfs.am](mailto:ssfs@ssfs.am)

Կայք: [www.snund.am](http://www.snund.am)

# ՆԵՐԱԾՈՒԹՅՈՒՆ

Հայաստանի Հանրապետության «Տեսչական մարմինների մասին» օրենքի 3-րդ հոդվածի 1․3 կետի և Հայաստանի Հանրապետության վարչապետի 2019 թվականի դեկտեմբերի 19-ի N 1940-Լ որոշման 15-րդ կետի 1-ին ենթակետի պահանջների հիման վրա` Հայաստանի Հանրապետության սննդամթերքի անվտանգության տեսչական մարմնի (այսուհետ՝ Տեսչական մարմին) ղեկավարը Տեսչական մարմնի կառավարման խորհրդի նիստի հաստատմանն է ներկայացնում Տեսչական մարմնի գործունեության տարեկան ծրագիրը (այսուհետ՝ Ծրագիր), որը հրապարակվում է Տեսչական մարմնի պաշտոնական կայքէջում։

Տեսչական մարմինը սննդամթերքի և կերի անվտանգության, անասնաբուժության և բուսասանիտարիայի բնագավառներում վերահսկողություն և օրենքով սահմանված այլ գործառույթներ իրականացնող Հայաստանի Հանրապետության կառավարությանը ենթակա մարմին է, որն, օրենքով սահմանված կարգով, կիրառում է պատասխանատվության միջոցներ սննդամթերքի և կերի անվտանգության, անասնաբուժության և բուսասանիտարիայի բնագավառներում՝ հանդես գալով Հայաստանի Հանրապետության անունից:

1․1 Օրենսդրական ակտեր։ Տեսչական մարմինն իր գործունեությունն իրականացնում է համաձայն Հայաստանի Հանրապետության Սահմանադրության, «Տեսչական մարմինների մասին», «Սննդամթերքի անվտանգության մասին», «Սննդամթերքի անվտանգության պետական վերահսկողության մասին», «Կերի մասին», «Անասնաբուժության մասին», «Բուսասանիտարիայի մասին» Հայաստանի Հանրապետության օրենքների, իրավական այլ ակտերի, Մաքսային միության հանձնաժողովի 2010 թվականի հունիսի 18-ի «Մաքսային միությունում անասնաբուժասանիտարական միջոցների կիրառման մասին» N 317 (այսւոհետ՝ 317 որոշում), Մաքսային միության հանձնաժողովի 2010 թվականի հունիսի 18-ի «Եվրասիական տնտեսական միությունում բույսերի կարանտինի ապահովման մասին» N 318, Եվրասիական տնտեսական հանձնաժողովի խորհրդի 2016 թվականի նոյեմբերի 30-ի «Եվրասիական տնտեսական միության մաքսային սահմանին և մաքսային տարածքում կարանտինի ենթակա արտադրանքին և կարանտինի ենթակա օբյեկտներին ներկայացվող միասնական կարանտինային բուսասանիտարական պահանջների հաստատման մասին» N 157, Մաքսային միության հանձնաժողովի 2011 թվականի դեկտեմբերի 9-ի «Սննդամթերքի անվտանգության մասին» Մաքսային միության տեխնիկական կանոնակարգն ընդունելու մասին» N 880 որոշումների, իրավական այլ ակտերի, ինչպես նաև Հայաստանի Հանրապետության վարչապետի՝ 2019 թվականի դեկտեմբերի 19-ի N 1940-Լ որոշման հիման վրա:

Տեսչական մարմինն իր վերահսկողության ոլորտում իրականացնում է հետևյալ վերահսկողական միջոցառումները՝

1․2 Տեսչական մարմնի նպատակն է օրենքով սահմանված դեպքերում և կարգով, սննդամթերքի և կերի անվտանգության, անասնաբուժության և բուսասանիտարիայի ոլորտներում անվտանգության և (կամ) Հայաստանի Հանրապետության օրենսդրության պահանջների պահպանման ապահովումը։

1․3 Տեսչական մարմնի խնդիրներն են**՝** սննդամթերքի և կերի անվտանգության, անասնաբուժության և բուսասանիտարիայի ոլորտներում ռիսկերի կառավարումը և Հայաստանի Հանրապետության օրենքների և այլ նորմատիվ իրավական ակտերի պահանջների պահպանումը, ինչպես նաև կանխարգելիչ միջոցառումների իրականացումը:

# 2․ ՏԵՍՉԱԿԱՆ ՄԱՐՄՆԻ ԿԱՌՈՒՑՎԱԾՔԸ

Տեսչական մարմնի կառուցվածքում ընդգրկված են տեսչական մարմնի ղեկավարի, տեսչական մարմնի ղեկավարի տեղակալի, տեսչական մարմնի ղեկավարի օգնականի, տեսչական մարմնի ղեկավարի տեղակալի օգնականի պաշտոնները, ինչպես նաև հետևյալ կառուցվածքային և տարածքային ստորաբաժանումները,

Տեսչական մարմնի հիմնական մասնագիտական ստորաբաժանումներն են՝

## 2․1 Կառուցվածքային ստորաբաժանումներ՝

ա. Ռիսկի գնահատման (կառավարման) և վերլուծությունների վարչություն,

բ. Անասնաբուժության վարչություն,

գ. Բուսասանիտարիայի վարչություն,

դ. Սննդամթերքի անվտանգության վարչություն,

ե. Իրավական աջակցության և փաստաթղթաշրջանառության վարչություն,

զ. Որակի ապահովման վարչություն,

է. Սահմանային պետական վերահսկողության համակարգման բաժին,

ը.Իրազեկման, խորհրդատվության և հանրության հետ տարվող աշխատանքների բաժին,

թ. Արագ արձագանքման բաժին,

ժ. Միջազգային համագործակցության բաժին,

ժա. Էլեկտրոնային կառավարման և սպասարկման բաժին։

## 2․2 Տարածքային ստորաբաժանումներն են՝

ա. Այրում-Բագրատաշեն սահմանային պետական վերահսկողության բաժին,

բ. Բավրա-Գյումրի սահմանային պետական վերահսկողության բաժին,

գ. Գոգավան-Պրիվոլնոյե սահմանային պետական վերահսկողության բաժին,

դ. Ագարակի սահմանային պետական վերահսկողության բաժին,

ե.Երևան-«Զվարթնոց» օդանավակայան սահմանային պետական վերահսկողության բաժին

զ. Արագածոտնի մարզային կենտրոն,

է. Արարատի մարզային կենտրոն,

ը. Արմավիրի մարզային կենտրոն,

թ. Գեղարքունիքի մարզային կենտրոն,

ժ. Լոռու մարզային կենտրոն,

ժա. Կոտայքի մարզային կենտրոն,

ժբ. Շիրակի մարզային կենտրոն,

ժգ. Սյունիքի մարզային կենտրոն,

ժդ. Վայոց ձորի մարզային կենտրոն,


ժե. Տավուշի մարզային կենտրոն,

ժզ. Երևանի կենտրոն:

Տեսչական մարմնի ենթակայությամբ է գործում «Հանրապետական անասնաբուժասանիտարական և բուսասանիտարական լաբորատոր ծառայությունների կենտրոն» պետական ոչ առևտրային կազմակերպությունը:

Տեսչական մարմնի կառուցվածքը ստորև ներկայացվում է N1 գծապատկերով՝

**N1 Գծապատկեր**



## 2․3 Տեսչական մարմնի տարածքային ստորաբաժանումների տեղակայվածությունը

Տեսչական մարմնի տարածքային ստորաբաժանումների տեղակայվածությունը ներկայացվում է N1 քարտեզով։

**N1 Քարտեզ**



# ՏԵՍՉԱԿԱՆ ՄԱՐՄՆԻ ԿԱԴՐԱՅԻՆ ՀԱԳԵՑՎԱԾՈՒԹՅՈՒՆԸ ԵՎ

**ԳՈՐԾԸՆԹԱՑՆԵՐԻ ԹՎԱՅՆԱՑՄԱՆ ԱՆՀՐԱԺԵՇՏՈՒԹՅՈՒՆԸ**

## Տեսչական մարմնի կադրային հագեցվածությունը

Տեսչական մարմնում առկա հաստիքների քանակը 299 է, որից վարչական, հայեցողական, քաղաքացիական աշխատանք կատարողները և տեխնիկական սպասարկում իրականացնողները 37-ն են, իսկ քաղաքացիական ծառայողները՝ 262։

Առկա թափուր պաշտոնների քանակը 52 է, որից 2-ը համալրելու նպատակով հայտարարված են մրցույթներ։

Նշված հաստիքներից 2024 թվականի նոյեմբերի 20-ի դրությամբ համալրված են 247-ը։

## 3.2 Տեսչական մարմնի գործընթացների թվայնացման անհրաժեշտությունը

Տեսչական մարմնի վերահսկողական/տեսչական գործառույթ իրականացնող մասնագետների զբաղվածությամբ պայմանավորված՝ ստուգումների տարեկան ծրագրում ընդգրկվում են սննդամթերքի, անասնաբուժության և բուսասանիտարիայի ոլորտներում գործունեություն իրականացնող տնտեսավարող սուբյեկտների մոտ 5%-ը։

Ստուգումների տարեկան ծրագրում տնտեսավարողների ավելի լայն շրջանակ ընդգրկելու համար անհրաժեշտ է գործընթացների թվայնացում, որը կապահովի ոլորտի հետ առնչություն ունեցող բոլոր գերատեսչությունների տեղեկատվական բազաների հասանելիություն և նույնականացում: Մասնավորապես՝

* Պետական եկամուտների կոմիտեի կողմից վարվող սննդամթերքի, անասնաբուժության և բուսասանիտարիայի ոլորտներում գործունեություն իրականացնող տնտեսավարող սուբյեկտների բազայի հասանելիություն,
* Հայաստանի Հանրապետության կառավարության էլեկտրոնային ռեգիստրում առկա՝ սննդամթերքի, անասնաբուժության և բուսասանիտարիայի ոլորտներում գործունեություն իրականացնող տնտեսավորող սուբյեկտների վերաբերյալ կոնտակտային տվյալների հասանելիություն։

Բացի այդ, անհրաժեշտ է հետևյալ փաստաթղթերի թվայնացում՝

* անձնական սանիտարական (բժշկական) գրքույկ (տրամադրող՝ բժշկական հաստատություններ),
* անասնաբուժական հսկողության ենթակա ապրանքի համար տրամադրվող անասնաբուժական ուղեկցող փաստաթղթեր (տրամադրող՝ անասնբուժական ծառայություններ, Տեսչական մարմին, տնտեսավարող սուբյեկտներ),
* սննդամթերք տեղափոխող փոխադրամիջոցների սանիտարական անձնագիր (տրամադրող՝ Տեսչական մարմնի),
* արտադրողի կողմից որակի և անվտանգության ցուցանիշների նկատմամբ իրականացվող հումքի և պատրաստի արտադրանքի լաբորատոր հսկողության արձանագրություններ (տրամադրվում է ներարտադրական լաբորատորիայի կամ, ըստ սահմանված կարգի, հավատարմագրված լաբորատորիայի կողմից):

Թվայնացման այս միջոցառումները ոչ միայն կխնայեն պետական ու մարդկային ռեսուրսները, այլև կկանխարգելվեն սննդամթերքի անվտանգության, անասնաբուժության և բուսասանիտարիայի ոլորտներում առաջացող առավել շատ վտանգներ և ռիսկեր՝ կանխելով նաև մարդու կյանքին և առողջությանը սպառնացող վտանգներն ու ռիսկերը:

Հրատապ է դարձել Տեսչական մարմնի աշխատակիցների համակարգիչների արդիականացումը՝ հատկապես նկատի ունենալով ներդրվող նոր համակարգերը;

Որպեսզի հնարավոր լինի գործարկել ավտոմատացման նոր համակարգերը («ԱնիՓաս», «EMS», «Լամբրոն» և ԵԱՏՄ ինտեգրացման), 2023 թվականին ձեռք է բերվել հիմնական տվյալների պահպանման մեկ համակարգ և երկու SAN կոմուտատոր (SAN Switch)՝ առկա սերվերների և տվյալների պահպանման համակարգի միացման համար:

2025 թվականին նախատեսվում է իրականացնել Տեսչական մարմնի գործընթացների թվայնացմանն ուղղված հետևյալ աշխատանքները՝

1. շարունակվելու են Տեսչական մարմնի «Լամբրոն» էլեկտրոնային կառավարման միասնական համակարգի ներդրման աշխատանքները, մասնավորապես՝ ԵԱՏՄ ընդհանուր գործընթացների հետ ինտեգրացիան և մոդուլների արդիականացման հետևյալ աշխատանքները՝

* Գործող մոդուլների արդիականացում
* ՍՇՕ մոդուլ - սննդի շղթայի բոլոր օպերատորների բոլոր գործունեությունների համախմբում (օրինակ՝ ինչ-որ տնտեսավարող ներմուծում է հումք, տալիս է արտադրանք, վաճառում է. ցանկացած փուլում խնդրի առաջացման դեպքում հետագծելիությամբ մինչեւ սկզբնաղբյուր կարելի է գնալ ու բացահայտել պատճառները),
* ներմուծումների մոդուլ - ներմուծման ինտեգրացիոն միջավայրի ստեղծում և ինտեգրում ԵԱՏՄ «Ընդհանուր գործընթացների» շրջանակներում ստեղծվող Միության ինտեգրված տեղեկատվական համա­կարգին,
* բուսասանիտարական հսկողության մոդուլ - դաշտերի գրանցում և ֆիտոսանիտարական միջոցառումների վարման գործիք,
* պլանավորման մոդուլ - ստուգումների և դիտարկումների պլանավորման գործիք՝ որն ըստ ռիսկայնության և անհատական ռիսկի ցուցանիշների կառաջարկի ստուգման ենթակա տնտեսավարողների ցանկ,
* լաբորատորիաների մոդուլ (ներքին հսկողություն) - լաբորատոր փորձաքննությունների հավաքագրման, ամփոփման և վերլուծության գործիք,
* ստուգումների մոդուլ - տեսչական գործառույթների իրականացման աշխատանքային գործիք։ Մոդուլը ներառելու է նաև ստուգաթերթերի թվայնացումը և ստուգումների ընթացքի և արդյունքների մասին առցանց հարթակը։
* Ռիսկերի վրա հիմնված ստուգումների ցանկերի կազմում,
* Նոր մոդուլների և ծավալուն գործիքների ավելացում
* անհատական ռիսկի ցուցանիշների լրացման համար ազատ ֆունկցիոնալ դաշտերի նախապատրաստում – սննդի շղթայի բիզնես օպերատորների ռեյտինգավորման և սննդամթերքի դասակարգման համակարգ,
* հաշվետվությունների և վիճակագրության դուրսբերում։
* Համալիր որոնում։

1. Շարունակվեու է «ԵՄՍ» պարտադիր սպանդանոցային մորթ իրականացնող տնտեսավարող սուբյեկտներին էլեկտրոնային եղանակով անասնաբուժական փաստաթղթերի տրամադրման, գրանցման և հաշվառման համակարգի նոր՝ թարմացված և լրամշակված, տարբերակի ներդրումը և կատարելագործումը։
2. Շարունակվելու են Տեսչական մարմնի գործող էլեկտրոնային համակարգերի, մասնավորապես՝

* կենդանի կենդանիների կարանտինի վերահսկման գործընթացի ավտոմատացման համակարգի,
* տեխնիկական կանոնակարգերի օբյեկտ հանդիսացող արտադրանքի պետական գրանցման վկայականների համակարգի,
* նմուշառման և լաբորատոր փորձաքննությունների կազմակերպման ծրագրի,
* խոշոր եղջերավոր կենդանիների համարակալման և հաշվառման «Անի Պաս» համակարգի տեխնիկական սպասարկման և արդիականացման աշխատանքները։

1. Շարունակվելու են Հայաստանի Հանրապետության պետական եկամուտների կոմիտեի հետ համատեղ «Մեկ պատուհան» համակարգի ներդրման և «Լամբրոն» էլեկտրոնային համակարգի հետ ինտեգրման աշխատանքները։

*Համաձայն Հայաստանի Հանրապետության կառավարության 2016 թվականի դեկտեմբերի 22-ի N 1339-Ա հրամանի պարենային արտադրանքի գրանցում իրականացնում են Եվրասիական տնտեսական միության սերտիֆիկացման մարմինների և փորձարկման լաբորատորիաների միասնական ռեեստրում ներառված ու Եվրասիական տնտեսական միության տեխնիկական կանոնակարգերի պահանջներին համապատասխան նշանակված համապատասխանության գնահատման մարմինները, իսկ տեխնիկական կանոնակարգերի օբյեկտ հանդիսացող արտադրանքի գրանցման վկայականի հերթական համար տրամադրում է Տեսչական մարմինը դիմումն ստանալուց հետո 3 աշխատանքային օրվա ընթացքում։*

*Հաշվի առնելով այն հանգամանքը, որ ԵՏՄ-ն նախատեսում է 2025 թվականից գործարկել գրանցման միասնական համակարգ՝ իսկ Տեսչական մարմինը փաստացի գրանցում չի իրականացնում, այլ միայն գրանցված արտադրանքները ներառում է ռեեստր և տրամադրում հերթական համար, ուստի դիտարկվում է ռեեստրում ներառման գործառույթը վերապահել համապատասխանության գնահատման մարմիններին։*

# **ՍՆՆԴԱՄԹԵՐՔԻ ԵՎ ԿԵՐԻ ԱՆՎՏԱՆԳՈՒԹՅԱՆ, ԲՈՒՍԱՍԱՆԻՏԱՐԻԱՅԻ ԵՎ ԱՆԱՍՆԱԲՈՒԺՈՒԹՅԱՆ ԲՆԱԳԱՎԱՌՆԵՐՈՒՄ ԱՐՁԱՆԱԳՐՎԱԾ ՕՐԵՆՍԴՐԱԿԱՆ ԽՆԴԻՐՆԵՐԸ**

* Պետական վերահսկողության շրջանակներում արագ արձագանքման համակարգի ներդրման բացակայություն։
* «Եվրասիական տնտեսական միության մասին» պայմանագրի 53-րդ հոդվածի պահանջներն ապահովելու նպատակով անհրաժեշտ է ձեռնարկել օրենսդրական փոփոխություններ, մասնավորապես՝ որոնք կարգավորված են Հայաստանի Հանրապետության օրենսդրությամբ, սակայն հակասում են Եվրասիական տնտեսական միության իրավական ակտերին (օրինակ` «Սննդամթերքի մակնշման մասին» (ՄՄ ՏԿ 022/2011) Մաքսային Միության տեխնիկական կանոնակարգով սննդամթերքի մակնշմանը ներկայացվող պահանջները):
* Բուսասանիտարիայի բնագավառում առկա անվտանգության սպառնալիքները կապված են Հայաստանի Հանրապետությունում պեստիցիդների (թունաքիմիկատների) և ագրոքիմիկատների ներմուծման, իրացման և գյուղատնտեսական գործունեությամբ զբաղվող անձանց կողմից այդ ապրանքների օգտագործման գործընթացների հետ։ Մասնավորապես՝ պետական վերահսկողության շրջանակներում իրականացվող դիտարկումների ընթացքում բացահայտվում են Հայաստանի Հանրապետությունում չգրանցված, ժամկետանց, սահմանված պահանջներին չհամապատասխանող պեստիցիդների և ագրոքիմիկատների իրացման դեպքեր։ Ընդ որում, դիտարկում գործիքով իրականացվող վերահսկողությունը թույլ չի տալիս անհրաժեշտ գործողություններ կիրառել ժամկետանց և չգրանցված պեստիցիդների նկատմամբ, քանի որ դրանք դուրս են այդ վերահսկողական գործառույթի հարցերի շրջանակից։
* Հարկ է նշել նաև, որ չնայած ամենամյա վերահսկողական գործընթացներին, մարզերում առկա է պեստիցիդների և ագրոքիմիկատների ապօրինի վաճառք, որը պոտենցիալ ռիսկ է պարունակում ոչ միայն ժամկետանց կամ ոչ պատշաճ որակի ապրանքների, այլև օգտագործման համար արգելված թունաքիմիկատների իրացման տեսանկյունից, մինչդեռ վերահսկողություն իրականացնող լիազոր մարմինը չունի անմիջական գործիքակազմ օրենսդրական դաշտ բերելու այդ գործունեությունը ծավալող սուբյեկտներին։
* Սննդամթերքի անվտանգության պետական վերահսկողության մասին օրենքի 25-րդ հոդվածում անհրաժեշտ է կատարել լրացում և արտադրության կամ վերամշակման փուլերում համապատասխանության գնահատման չենթարկված սննդամթերք հայտնաբերելու դեպքում, ինչպես նաև ստանդարտացման փաստաթղթեր չկիրառելու դեպքում (եթե դրանց կիրառումը պարտադիր է Հայաստանի Հանրապետության օրենսդրությամբ) սահմանել տնտեսավարող սուբյեկտի գործունեությունը կամ այդ գործունեության առանձին գործառույթները կասեցնելու լիազորություն:
* «Սննդամթերքի անվտանգության մասին» օրենքի 9-րդ հոդվածի 10-րդ մասում անհրաժեշտ է կատարել լրացում և արգելել Հայաստանի Հանրապետություն ներմուծել և Հայաստանի Հանրապետությունում իրացնել կամ հանրային սննդի ծառայության ոլորտում օգտագործել սննդամթերք, սննդամթերքի հետ անմիջական շփման մեջ գտնվող նյութեր, եթե փաթեթավորման կամ տարայի վրա նշված պիտանիության ժամկետի և անվտանգությունը հիմնավորող ուղեկցող փաստաթղթում նշված պիտանիության ժամկետի միջև առկա է անհամապատասխանություն (անկախ այն հանգամանքից, թե պիտանիության ժամկետի նշումը որ լեզվով է արված):
* «Սննդամթերքի անվտանգության պետական վերահսկողության մասին» օրենքի 7-րդ հոդվածի 3-րդ մասի համաձայն՝ ռիսկի գնահատումն իրականացնում է գիտական կազմակերպությունը (կենտրոնը), որին նշանակում է Կառավարությունը։ Հայաստանի Հանրապետության կառավարության կողմից դեռևս չի նշանակվել սննդամթերքի անվտանգության, անասնաբուժության և բուսասանիտարիայի բնագավառների ռիսկերի գնահատման գիտական կենտրոն, որի բացակայությունը խոչընդոտում է Տեսչական մարմնին՝ իրականացնելու սննդամթերքի անվտանգության ռիսկերի պաշտոնական, գիտականորեն հիմնավորված, անկախ, օբյեկտիվ, հավաստի և թափանցիկ ամբողջական գնահատում, կառավարում և հաղորդակցություն։
* Հայաստանի Հանրապետության առողջապահության նախարարության և Սննդամթերքի անվտանգության տեսչական մարմնի միջև Հայաստանի Հանրապետության տարածքում արձանագրված թունավորումների վերաբերյալ տեղեկատվության արագ փոխանակման համագործակցության բարելավում՝ արձանագրված թունավորումների դեպքերի արձանագրման տեղեկատվության փոխանակման Հիվանդությունների հսկողության էլեկտրոնային համալիր համակարգի կիրարկում։
* Վերջին ժամանակաշրջանում հատկապես Երևան քաղաքում մեծ տարածում են ստացել շրջիկ առևտրի և հանրային սննդի՝ տեղում պատրաստվող գազավորված ըմպելիքներ, ֆրեշ, լցնովի պաղպաղակ իրացնող, կետերը և ավտոցիստեռնները (հիմնականում կվասի իրացման համար), ինչպես նաև կրպակները (մի քանի քառակուսի մետր), որոնց գործունեության վերաբերյալ բացակայում են հստակ օրենսդրական կարգավորումներ։ Դա խոչընդոտներ է առաջացնում պետական վերահսկողությունն արդյունավետ իրականացնելու համար, ուստի, հաշվի առնելով վերոգրյալը, առաջարկվում է առանձին պահանջների սահմանում։
* «Հայաստանի Հանրապետությունում ստուգումների կազմակերպման և անցկացման մասին» օրենքի 3-րդ հոդվածի 2-րդ մասի համաձայն՝ ստուգումը սկսելուց առաջ համապատասխան պետական մարմնի ղեկավարը հրապարակում է հրաման կամ հանձնարարագիր ստուգում իրականացնելու մասին, որտեղ նշվում են ստուգում իրականացնող մարմնի անվանումը, ստուգվող տնտեսավարող սուբյեկտի լրիվ անվանումը, ստուգումն իրականացնող պաշտոնատար անձի (անձանց) պաշտոնը, անունը, ազգանունը, ստուգաթերթով նախատեսված այն հարցերի շրջանակը, որոնք անհրաժեշտ է պարզաբանել տվյալ ստուգման ընթացքում, ստուգմամբ ընդգրկվող ժամանակաշրջանը, ստուգման նպատակը, ժամկետը, ստուգման իրավական հիմքերը, իսկ սույն օրենքի 4-րդ հոդվածի 3.1-ին մասով նախատեսված դեպքերում` նաև ստուգումն անցկացնելու անհրաժեշտությունը հիմնավորող հանգամանքները, ինչպես նաև դրանք տրամադրողի տվյալները:
* Դիմում կամ տեղեկատվություն ներկայացնող քաղաքացիները հաճախ խուսափում են իրենց տվյալները հրապարակելուց, ուստի նրանց տվյալները հրամանում կամ հանձնարարագրում նշելու պահանջը խոչընդոտներ է առաջացնում պետական վերահսկողությունն արդյունավետ իրականացնելու համար։
* «Սննդամթերքի անվտանգության պետական վերահսկողության մասին» օրենքի 19-րդ հոդվածի 2-րդ մասի 7-րդ կետի համաձայն՝ Հայաստանի Հանրապետության օրենքով սահմանված կարգով և դեպքերում պարտադիր նախնական և պարբերական բժշկական զննություն չանցնելու կամ այդ անձանց սանիտարական (բժշկական) գրքույկի բացակայության կամ սահմանված կարգով լրացված չլինելու դեպքում լիազոր մարմինը որոշում է ընդունում տվյալ անձանց աշխատանքի չթույլատրելու մասին` մինչև խախտումը վերացնելը: Միաժամանակ, 19-րդ հոդվածի 5-րդ մասի համաձայն՝ 19-րդ հոդվածի 2-րդ մասով սահմանված սահմանափակումները ստուգման վերաբերյալ վարույթի շրջանակներում կիրառվում են օրենքով սահմանված կարգով իրականացված ստուգման արդյունքներով կազմված ակտի հիման վրա: Ուստի, անձանց աշխատանքի չթույլատրելու մասին որոշումն ընդունվում է իրականացված ստուգման արդյունքներով կազմված ակտի հիման վրա, որի դեպքում պարտադիր բժշկական զննություն չանցած աշխատակիցները շարունակում են աշխատել մինչև ստուգման ակտի կազմումը։ Պարտադիր նախնական և պարբերական բժշկական զննություն չանցնելու կամ այդ անձանց սանիտարական (բժշկական) գրքույկի բացակայության կամ սահմանված կարգով լրացված չլինելու դեպք ստուգման վերաբերյալ վարույթի շրջանակներում հայտնաբերելու պարագայում անմիջապես անձանց աշխատանքի չթույլատրելու մասին որոշման ընդունման լիազորության բացակայությունը ռիսկային է։
* Անասնաբուժական դեղատների գործունեությանը ներկայացվող պահանջներ, ինչպես նաև դրանից բխող ստուգաթերթեր հաստատված չեն, ինչի արդյունքում Տեսչական մարմնի կողմից անասնաբուժական դեղատներում պետական վերահսկողություն չի իրականացվում։
* «Հայաստանի Հանրապետությունում ստուգումների կազմակերպման և անցկացման մասին» օրենքի 2.1-րդ հոդվածի 7-րդ մասի համաձայն՝ ստուգումների տարեկան ծրագիրը հաստատելուց և ընդունելուց հետո ստուգում իրականացնող մարմինն այն եռօրյա ժամկետում տեղադրում է իր պաշտոնական ինտերնետային կայքում։ Տնտեսավարող սուբյեկտները տեսնելով, որ ստուգումների տարեկան ծրագրով նախատեսվում է իրենց մոտ ստուգման իրականացում, հաճախ օրենքով սահմանված կարգով դիմում են ներկայացնում հաշվառումից հանելու վերաբերյալ և հանվում հաշվառումից՝ փաստացի շարունակելով իրենց գործունեությունը նոր ստեղծված իրավաբանական անձի կամ անհատ ձեռնարկատիրոջ կարգավիճակով։ Արդյունքում տվյալ տնտեսավարող սուբյեկտների գործունեության նկատմամբ պետական վերահսկողություն չի իրականացվում։
* «Սննդամթերքի անվտանգության պետական վերահսկողության մասին» օրենքի համաձայն՝ դիտարկման իրականացման ժամանակ տեսուչները տեսնում են նաև այլ խախտումներ (օրինակ՝ սննդամթերքի հիգիենային, արտադրության սանիտարահիգիենիկ պահանջներին ներկայացվող), սակայն իրավասու չեն արձանագրելու և դրանց վերացման ուղղված հանձնարարականներ տալու։
* «Հայաստանի Հանրապետությունում ստուգումների կազմակերպման և անցկացման մասին» օրենքի համաձայն՝ տնտեսավարող սուբյեկտի ղեկավարը պարտավոր է ստորագրել ստուգման հրամանի օրինակի վրա` հաստատելով, որ ծանուցված է ստուգման անցկացման մասին։ Վերահսկողության իրականացման ընթացքում հաճախ խոչընդոտ է առաջանում տնտեսավարող սուբյեկտի ղեկավարի բացակայության դեպքում, երբ փոխարինող պաշտոնատար անձ նշանակված չէ։
* Նախատեսվում է Հայաստանի Հանրապետության կառավարության 2024 թվականի նոյեմբերի 7-ի N 1749-Ն որոշմամբ Հայաստանի Հանրապետության կառավարության 2010 թվականի հոկտեմբերի 21-ի թիվ 1442-Ն որոշման մեջ կատարված լրացումները կենդանիների կարանտինացման հետ կապված համապատասխանեցնել ԵՏՄ օրենսդրության պահանջներին
* Հայաստանի Հանրապետության կառավարության 2010 թվականի հոկտեմբերի 21-ի թիվ 1499-ն (այսուհետ՝ 1499-Ն) որոշման 3-րդ կետով հաստատված է Հայաստանի Հանրապետությունից կենդանիների, կենդանական ծագում ունեցող մթերքի, հումքի, կերերի, լրացակերերի ԱՊՀ երկրներ արտահանման համար տրվող անասնաբուժական սերտիֆիկատների ձևերը` համաձայն N 3 հավելվածի, բայց 1499-Ն որոշմամբ հաստատված 3-րդ հավելվածում նշված անասնաբուժական սերտիֆիկատները տրամադրվում է նաև Հայաստանի Հանրապետությունից ոչ ԱՊՀ երկրներ արտահանվող բեռներին», ուստի նախատեսվում է 1499-Ն որոշման մեջ իրականացնել համապատասխան փոփոխություններ։
* Նախատեսվում է Հայաստանի Հանրապետության կառավարության 2021 թվականի հոկտեմբերի 14-ի թիվ 1681-Ն (այսուհետ՝ 1681-Ն) որոշման մեջ կատարել փոփոխություն՝ մասնավորապես․

1․ Այրման եղանակով ոչնչացվող բեռների համար չպահանջել լաբորատոր փորձաքննության արձանագրություն,

2․ 1681-Ն որոշման 2-րդ կետի 1-ին ենթակետում նշված ԱՏԳ ԱԱ 01-ից ԱՏԳ ԱԱ 24 ապրանքային խմբերում ընդգրկված ապրանքների համար բառերը փոխարինել Տեսչական մարմնի ենթահսկման բեռներ բառերով։

* Սահմանային պետական վերահսկողության շրջանակներում ներդրվել է «Լամբրոն» համակարգը, սակայն որևէ իրավական ակտով կարգավորված չէ սահմանային պետական վերահսկողության մեջ ներգրաված պաշտոնատար անձանց գործելակարգը։ Նախատեսվում է գործող իրավական ակտերում իրականացնել համապատասխան լրացումներ՝ հստակ սահմանելով համակարգի կիրառման գործիքակազմը։

# ՏԵՍՉԱԿԱՆ ՄԱՐՄՆԻ ԳՈՐԾՈՒՆԵՈՒԹՅԱՆ ՈԼՈՐՏՈՒՄ ԱՌԿԱ ԽՆԴԻՐՆԵՐԸ

Սննդամթերքի անվտանգության, անասնաբուժության և բուսասանիտարիայի ոլորտներում գործունեություն իրականացնող տնտեսավարող սուբյեկտների վերաբերյալ իրականացվում են նրանց գործունեության ճշգրտման, նույնականացման և համալրման գործառույթներ՝ տնտեսավարողների ռիսկայնության գնահատման նպատակով։ Սակայն վերոնշյալ աշխատանքների հավաստի և առավել արդյունավետ իրականացման համար անհրաժեշտություն է դառնում տվյալների ծրագրային բազայի առկայությունը՝ որին կկցվի ռիսկայնության որոշման մեթոդաբանության գնահատման դինամիկ հաշվարկային համակարգը։ Տվյալների ծրագրային բազան հնարավորություն կտա ներմուծել պետական վերահսկողության արդյունքները, ստանալ թիրախային տեղեկատվություն, գնահատել դրանց ընթացիկ փոփոխությունները, անհատական և ոլորտային ռիսկանությունը։

# ՌԻՍԿԵՐԻ ԳՆԱՀԱՏՈՒՄ (ԿԱՌԱՎԱՐՈՒՄ) ԵՎ ՎԵՐԼՈՒԾՈՒԹՅՈՒՆ

Սննդամթերքի անվտանգության, անասնաբուժության և բուսասանիտարիայի բնագավառներում ռիսկերի վերլուծությունն արդյունավետ իրականացնելու նպատակով առաջնային է ռիսկի գնահատման, ռիսկի կառավարման և հաղորդակցման շղթաների փողկապակցված գործունեությունը։ Տեսչական մարմնը այս շրջափուլում առնչվում է մի շարք խոչընդոտների, որոնք են․

1. Ռիսկերի գնահատում և հաղորդակցում․

Մարդու կյանքի և առողջության ապահովման նպատակով սննդամթերքի անվտանգությանը սպառնացող ռիսկերի նպատակային և թիրախային կառավարման համար անհրաժեշտ է ապահովել ռիսկերի հաղորդակցումը գիտական կենտրոնների և Տեսչական մարմնի միջև։ Համաձայն գործող օրենսդրության ռիսկի գնահատումն իրականացնում են Հայաստանի Հանրապետության կառավարության կողմից նշանակված գիտական կենտրոնները։ Ներկա պահին Հայաստանի Հանրապետության կառավարության կողմից նշանակված գիտական կենտրոն չկա, հետևաբար տեղեկատվության փոխանակում տվյալ պարագայում չի իրականացվում։

1. Ռիսկերի կառավարում․

Ռիսկերի կառավարման գործընթացում Տեսչական մարմինը առնչվում է 3 հիմնական խնդիրների․

1․ *Տեսչական մարմնի վերահսկողության ոլորտում գործունեություն իրականացնող տնտեսավարող սուբյեկտների վերաբերյալ ծրագրային տեղեկատվական բազայի (այսուհետ՝ Բազա) բացակայություն․*

Տնտեսավարող սուբյեկտների տվյալների պահպանման, դինամիկ փոփոխության և համաձայն Հայաստանի Հանրապետության կառավարության 2019 թվականի նոյեմբերի 28-ի N 1687-Ն որոշման (այսուհետ՝ Մեթոդաբանություն) ռիսկայնության գնահատման գործընթացը թվայնացված չէ։ Տեսչական մարմնում դեռևս ներդրված չէ տվյալների բազայի ապահովման ծրագրային համակարգ, անհրաժեշտություն է դառնում Բազայի ծրագրային համակարգի ներդրումը, որտեղ մեկ տնտեսավարողի վերաբերյալ տեղեկատվությունը ամբողջական կներառվի մեկ բաղադրիչում։

2․ *Սննդի շղթայում ընդգրկված սննդի շղթայի օպերատորների գրանցում․*

Բազայում տնտեսավարողների գործունեության վերաբերյալ տեղեկատվությունը ձևավորող բաղադրիչներից է տնտեսավարողի կողմից որպես սննդի շղթայի օպերատոր գրանցվելու հայտը՝ համաձայն «Սննդամթերքի անվտանգության մասին» Հայաստանի Հանրապետության օրենքի (այսուհետ՝ Օրենք) 17-րդ հոդվածի։ Սակայն այս պահանջը լիարժեք չի կիրառվում տնտեսավարողների կողմից և Տեսչական մարմնի վերահսկողության ոլորտում գործունեություն իրականացնող տնտեսավարող սուբյեկտների վերաբերյալ ամբողջական և հավաստի տվյալների բազա ունենալու նպատակով անհրաժեշտություն է առաջանում ապահովել Օրենքի 17-րդ հոդվածի լիարժեք կիրարկումը՝ պարտավորեցնելով տնտեսավարողներին իրենց գործունեության սկսման, փոփոխության վերաբերյալ տեղեկատվության ծանուցումը Տեսչական մարմին։ Անհրաժեշտ է ներդնել տնտեսավարող սուբյեկտների կողմից իրենց գործունեության վերաբերյալ Տեսչական մարմին հաշվետվողականության մեխանիզմ։

3․ *Սննդի շղթայի օպերատորների վերաբերյալ տեղեկատվության ամբողջականություն․*

Ռիսկի կառավարում իրականացնելու համար հարկավոր է նաև տիրապետել սննդի շղթայի օպերատորների գրանցման, գործունեության ոլորտի փոփոխության, մասնաճյուղերի, տարածքների չափերի, արտադրված սննդատեսակների ծավալի/քանակի, տեսականու, ներդրված որակի կառավարման համակարգերի վերաբերյալ տեղեկատվությանը, գնահատել նաև նպատակային սպառողների շրջանակը, որոնք ըստ էության տնտեսավարող սուբյեկտների ռիսկայնության գնահատման գործընթացում որոշիչ դեր ունեցող բաղադրիչներից են, սակայն Օրենքի 17-րդ հոդվածով պահանջվող տեղեկատվությունը սահմանափակ է, անհրաժեշտ է իրականացնել օրենսդրական փոփոխություն կամ մշակել պետական մարմիններից /որոնք տիրապետում են նման տեղեկատվության/ տվյալ տեղեկատվության ստացման ընթացակարգեր:

# ՏԵՍՉԱԿԱՆ ՄԱՐՄՆԻ ԿՈՂՄԻՑ ԻՐԱԿԱՆԱՑՎՈՂ ՊԵՏԱԿԱՆ ՎԵՐԱՀՍԿՈՂՈՒԹՅՈՒՆԸ ԱՌԱՎԵԼ ԱՐԴՅՈՒՆԱՎԵՏ ԿԱԶՄԱԿԵՐՊՄԱՆ ԳՈՐԾԻՔԱԿԱԶՄ․

1․ Կենդանական ծագման սննդամթերք ԵՏՄ անդամ երկրներ արտահանելու դեպքում տնտեսվարողները գրանցվում են Եվրասիական տնտեսական միության անդամ մի պետությունից Եվրասիական տնտեսական միության անդամ մյուս պետություն փոխադրվող՝ հսկման ենթակա ապրանքների արտադրություն, վերամշակում և (կամ) պահպանում իրականացնող կազմակերպությունների և անձանց ՀՀ ռեեստրում, սակայն գործունեությունը դադարեցնելու կամ ոլորտը փոխելու դեպքում գրանցումից դուրս չեն գալիս, ինչի արդյունքում ունենում ենք ոչ ստույգ տվյալներ կենդանական ծագման սննդամթերքի արտահանմամբ զբաղվող տնտեսվարողների վերաբերյալ։ Նախատեսվում է ներկայացնել օրենդրական փոփոխության առաջարկություն ՀՀ ռեեստրում գրանցված տնտեսավարողների գործունեության և կարգավիճակի փոփոխության դեպքում ռեեստրում համապատասխան փոփոխության իրականացման մասով։

2․ Համաձայն գործող օրենսդրության պաշտոնատար անձը՝ տեսուչը, պետական վերահսկողություն իրականացնելիս իրավունք չունի դուրս գալ հրամանով սահմանված ստուգման շրջանակներից, սակայն այդ փաստը ունի իր բացասական կողմերը՝ որևէ ապրանքատեսակի նկատմամբ վերահսկողություն իրականացնելիս, երբ նույն տնտեսավարող սուբյեկտի մոտ նկատվում են այլ խախտումներ, ստուգում իրականացնող անձը փաստացի ոչ մի քայլ ձեռնարկելու իրավասություն չունի։ Նախատեսվում է իրականացնել օրենսդրական փոփոխություն, որը հնարավորություն կտա տեսուչին արձանագրել սննդի շղթայում գործունեություն իրականացնող տնտեսավարող սուբյեկտների մոտ հայտնաբերված տարատեսակ խախտումները, որն էլ հիմք կհանդիսանա առավել արդյունավետ վերահսկողություն իրականացնելու համար։

3․ Համաձայն «Սննդամթերքի անվտանգության պետական վերահսկողության մասին» ՀՀ օրենքի՝ ՀՀ օրենքով սահմանված կարգով և դեպքերում պարտադիր նախնական և պարբերական բժշկական զննություն չանցնելու կամ այդ անձանց սանիտարական (բժշկական) գրքույկի բացակայության կամ սահմանված կարգով լրացված չլինելու դեպքում լիազոր մարմինը որոշում է ընդունում տվյալ անձանց աշխատանքի չթույլատրելու մասին, որը կայացվում և տրվում է տնտեսավարող սուբյեկտին ստուգման ակտի հետ, սակայն ստացվում է, որ մինչև ստուգման ավարտը բժշկական զննության չենթարկված աշխատակիցները շարունաում է աշխատել։ Նախատեսվում է իրականացնել համապատասխան օրենսդրական փոփոխություն վերոնշյալ խնդրի կարգավորման համար։

4․ Համաձայն «Սննդամթերքի անվտանգության պետական վերահսկողության մասին» ՀՀ օրենքի՝ 25-րդ հոդվածի համաձայն կասեցվում են արտադրական գործունեությունը կամ այդ գործունեության առանձին գործառույթները, ինչը հնարավորություն չի տալիս իրացման կետերում (առևտրի օբյեկտ) սանիտարահիգիենիկ նորմերի խախտումների դեպքում իրականացնել գործունեության կասեցում։ Նախատեսվում է իրականացնել համապատասխան օրենսդրական փոփոխություն խնդրի կարգավորման համար։

5․ Համաձայն «Սննդամթերքի անվտանգության պետական վերահսկողության մասին» ՀՀ օրենքի՝ դիտարկումն իրականացվում է «ՀՀ Ստուգումների կազմակերպման և անցկացման մասին» ՀՀ օրենքով սահմանված կարգով մշակված, հաստատված և հրապարակված ստուգաթերթով (այսուետ՝ դիտարկման ստուգաթերթ)։ Մինչ օրս տեսուչների կողմից դիտարկումներն իրականացվում են «ՀՀ Սննդամթերքի անվտանգության Տեսչական մարմնի կողմից իրականացվող ստուգումների ստուգաթերթը հաստատելու մասին» ՀՀ Կառավարության որոշմամբ հաստատված ստուգաթերթերով։ Քանի որ դիտարկումներն իրականասցվում են սննդամթերքի, սննդամթերքի հետ անմիջական շփման մեջ գտնվող նյութերի մակնշմանը և պիտանիության ժամկետին ներկայացվող պահանջներին և կենդանական ծագման մթերքի պահման պայմաններին համապատասխանությունը պարզելու նպատակով, նախատեսվում է մշակել դիտարկման ստուգաթերթ (ինչպես նշված է օրենքում) և ներառել միայն դիտարկմանը վերաբերվող հարցերը։

6․ Նախատեսվում է իրականացնել օրենսդական փոփոխություններ՝ վերանայելով Տեսչական մարմնի վերահսկողական գործառույթները, դրանք ավելի թիրախային և ընդգրկուն դարձնելու, ինչպես նաև շահերի հնարավոր բախում ունեցող գործառույթների բացառման և դրանց այլ պետական մարմինների վերապահման մասով։

Տեսչական մարմնի վերահսկողության ոլորտներում առկա խնդիրները և բացահայտված ռիսկերը, ինչպես նաև ռիսկերի նվազեցմանն ուղղված միջոցառումները ստորև ներկայացվում են ըստ վերահսկողության հիմնական ոլորտների՝

1. սննդամթերքի անվտանգություն,
2. անասնաբուժություն,
3. բուսասանիտարիա,
4. սահմանային պետական վերահսկողություն:

# ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՈԼՈՐՏ

## 8․1 Սննդամթերքի անվտանգության ոլորտի առկա խնդիրները և բացահայտված ռիսկերը

2024 թվականին իրականացված պետական վերահսկողության արդյունքների նախնական ամփոփումը հիմք է տալիս փաստելու, որ Հայաստանի Հանրապետության սպառողական շուկայում դեռևս առկա են անհայտ ծագման, անվտանգությունը հիմնավորող փաստաթղթերով չուղեկցվող, կեղծված, կասկածելի որակ ունեցող և նույնականացում պահանջող, մակնշման խախտումներով սննդամթերքի արտադրության և իրացման, ինչպես նաև Մաքսային Միության հանձնաժողովի 2011 թվականի դեկտեմբերի 9-ի N 880 որոշմամբ հաստատված «Սննդամթերքի անվտանգության մասին» (ՄՄ ՏԿ 021/2011) Մաքսային Միության տեխնիկական կանոնակարգի 10-րդ հոդվածի 2-րդ մասի՝ Վտանգի վերլուծության և հսկման կրիտիկական կետերի համակարգի (ՎՎՀԿԿ) (անգլերեն տարբերակը՝ НАССР - Hazard Analysis and Critical Control Points) սկզբունքների վրա հիմնված ընթացակարգերի մշակման, իրականացման և պահպանման վերաբերյալ պահանջի մասնակի պահպանման դեպքեր։

2024 թվականին իրականացված պետական վերահսկողության արդյունքում արձանագրված խախտումները հիմք են տալիս պնդելու, որ ոլորտում առկա են հետևյալ ռիսկերը՝ կեղծված սննդամթերքի արտադրություն և իրացում, մակնշման խախտումներով սննդամթերքի իրացման դեպքեր, ՎՎՀԿԿ սկզբունքների վրա հիմնված ընթացակարգերի մշակման, իրականացման և պահպանման բացակայություն, որն էլ հանգեցնում է ոչ պատշաճ սանիտարահիգիենիկ պայմաններում արտադրության և հանրային սննդի կազմակերպմանը, համապատասխանության գնահատման դաշտում առկա խնդիրներ, ազգային մոնիթորինգային ծրագրերի բացակայություն՝ մասնավորապես կաթում մնացորդային նյութերի և գենետիկորեն ձևափոխված օրգանիզմների ազգային մոնիթորինգային ծրագրի բացակայություն։

## 8․2 Սննդամթերքի անվտանգության ոլորտում ռիսկերի նվազեցմանն ուղղված միջոցառումները

Վերոնշյալ խնդիրների լուծման ուղղությամբ պետք է ձեռնարկվեն անհրաժեշտ միջոցառումներ, մասնավորապես՝ ընդլայնել Տեսչական մարմնի կողմից իրականացվող վերահսկողության շրջանակները, մասնավորապես՝ կիրառել միջազգային փորձը և ստուգումների տարեկան պլանին զուգահեռ կազմել նմուշառման տարեկան պլան, որը հնարավորություն կտա առավել թիրախային և ռիսկերի հիման վրա իրականացնել նմուշառման գործընթացը, ինչպես նաև աուդիտի տարեկան պլան՝ համաձայն ՀՀ «Սննդամթերքի անվտանգության պետական վերահսկողության մասին» օրենքի 9-րդ հոդվածի պահանջի, որն էլ կնպաստի ՎՎՀԿԿ սկզբունքների վրա հիմնված ընթացակարգերի մշակման, իրականացման և պահպանման վերաբերյալ պահանջի նկատմամբ առավել արդյունավետ պետական վերահսկողություն, որի արդյունքներն էլ հետագայում կարող են կիրառվել որպես հիմք՝ պլանային ստուգումների համար։

Տարեկան պլանով իրականացվող ստուգումների ընթացքում նմուշառման պլանին համապատասխան նմուշառման գործընթացի կազմակերպումը, ինչպես նաև աուդիտը որպես պետական վերահսկողության ձևի կիրառումը հանդիսանում է սննդամթերքի անվտանգության ոլորտի արդիական պահանջ։

ՎՎՀԿԿ սկզբունքների վրա հիմնված ընթացակարգերի ներդրման անհրաժեշտության վերաբերյալ 2024թ․-ին իրականացված իրազեկման ծրագրերի, ինչպես նաև պետական վերահսկողության արդյունքների վերլուծությունները, փաստել են, որ, թեև տարված աշխատանքին, այնուամենայնիվ, նպատակային խումբը՝ սննդամթերքի արտադրության ոլորտներում գործունեություն ծավալող տնտեսվարողները, հատկապես միջին և փոքր բիզնեսի, ինչպես նաև հանրային սննդի կազմակերպությունների ներկայացուցիչները ունեն տեղեկատվական և մասնագիտական բաց տվյալ ընթացակարգերի ներդրման և իրագործման վերաբերյալ: Համաձայն ՄՄ ՏԿ 021/2011 տեխնիկական կանոնակարգի 11-րդ հոդվածի 2-րդ կետի սննդամթերքի արտադրության (պատրաստման) գործընթացում անվտանգության ապահովման կազմակերպումը և հսկողությունն իրականացվում են պատրաստողի կողմից՝ ինքնուրույն և (կամ) երրորդ կողմի մասնակցությամբ, սակայն արտադրողները հիմնականում չունենալով համապատասխան մասնագետներ չեն կարողանում իրականացնել վերոնշյալ պահանջը ինքնուրույն, իսկ երրորդ կողմի մասնակցությունը միշտ չէ, որ ունենում է դրական արդյունք, քանի որ շուկայում առկա մասնավոր կազմակերպությունները ՎՎՀԿԿ համակարգի սկզբունքների վրա հիմնված ընթացակարգերի ներդրման մասով մատուցվող ծառայությունների նկատմամբ չեն անցնում որևէ գնահատման գործընթաց, ուստի անհրաժեշտ է օրենսդրական փոփոխություններ տվյալ գործընթացների իրավական կարգավորման համար։

Հաշվի առնելով Տեսչական մարմին հասցեագրված բողոքները հացի տեղափոխման պայմանների վերաբերյալ և այն հանգամանքը, որ հացը հանդիսանալում է ամենօրյա սպառման սննդամթերք չնայաց իր ցածր ռիսկայնության աստիճանի, անհրաժեշտ է տարվա ընթացքում մշակել մոնիթորինգային ծրագիր՝ հացի փոքր և միջին փռեր (ավտոտնակներում, նկուղային հարկերում)՝ պետական վերահսկողության ընթացքում թիրախավորելով փաթեթավորման և տեղափոխման փուլերը՝ սանիտարահիգիենիկ խախտումները բացառելու նպատակով։

Անհրաժեշտ է քայլեր ձեռնարկել «Սննդի շղթայի բիզնես օպերատորների ռեյտինգավորման և սննդամթերքի դասակարգման» համակարգ ստեղծելու ուղղությամբ՝ հստակեցնելով կոնկրետ չափորոշիչներ: Դա աշխարհում ընդունված գործուն միջոց է շուկայում մրցակցության խթանման համար, որը նպաստում է սննդի շղթայում տնտեսավարող կազմակերպությունների աշխատանքի բարելավմանը և թողարկվող արտադրանքի որակի ու անվտանգության բարձրացմանը:

Սննդամթերքի վերահսկողության ոլորտներում իրականացվող բարեփոխումների, անցկացվող միջոցառումների ու դրանց արդյունքների հանրային իրազեկումը ևս կարևոր խթան է վերահսկողության արդյունավետության ու թափանցիկության իմաստով:

1. **ԱՆԱՍՆԱԲՈՒԺՈՒԹՅԱՆ ՈԼՈՐՏ**

**9․1 Անասնաբուժության ոլորտի առկա խնդիրները և բացահայտված ռիսկերը**

Վերջին տարիներին Հայաստանի Հանրապետության բնակչության շրջանում և գյուղատնտեսական կենդանիների մոտ նկատվող ընդհանուր հիվանդությունների ակտիվացման միտումները հրատապ են դարձնում հիվանդությունների դեմ համալիր միջոցառումների վերահսկողությունը: Հիվանդությունների կանխարգելման և դրանց դեմ արդյունավետ պայքար կազմակերպելու նպատակով՝ առանձնակի կարևորվում է հակաանասնահամաճարակաբանական և անասնաբուժական ուժեղացված հսկողության, արագ արձագանքման և ախտորոշիչ միջոցառումների իրականացման գործընթացների նկատմամբ վերահսկողությունը, ինչպես նաև, «Մեկ առողջություն» գաղափարի համատեքստում, շահագրգիռ կառույցների հետ համատեղ մարդկանց և կենդանիների համար ընդհանուր վարակիչ հիվանդությունների դեմ պայքարի համալիր միջոցառումների անցկացումը:

Հաշվի առնելով աշխարհում անասնահամաճարակային ներկա իրավիճակը, մասնավորապես՝ տարածաշրջանային և հարևան երկրներում հիվանդությունների բռնկումները, առաջարկվում է 2025 թվականին իրականացնել Հայաստանի Հանրապետության համար սպառնալիք հանդիսացող հիվանդությունների անասնահամաճարակաբանության, կանխարգելման և պայքարի արդյունավետ միջոցների վերահսկողություն:

Կենդանական ծագման անվտանգ և որակյալ մթերքի և հումքի ստացման, բնակչությանը կենդանիների և մարդկանց համար ընդհանուր վարակիչ հիվանդություններից պաշտպանելու, ինչպես նաև անասնաբուժության բնագավառում պետական վերահսկողության պատշաճ մակարդակ ապահովելու համար նախատեսվում է 2025 թվականին Հայաստանի Հանրապետությունում իրականացնել՝

1. բրուցելյոզ հիվանդության կանխարգելման և վերացման համապարփակ ծրագիր՝ Հայաստանի Հանրապետության առողջապահական և անասնաբուժական հաստատությունների հետ համատեղ, ինչը թույլ կտա հասկանալ այս հիվանդության տարածվածության իրական մակարդակը և վերահսկել բրուցելյոզը Հայաստանի Հանրապետությունում,
2. դաբաղ հիվանդության մշտական ու շարունակական կանխարգելիչ և մոնիթորինգային աշխատանքներ՝ հաշվի առնելով հարևան երկրներում բռնկված դաբաղ հիվանդության էկզոտիկ SAT 2 ենթատիպը:
3. Հայաստանի Հանրապետությունում մանր եղջերավոր կենդանիների ժանտախտ (ՄԵԿԺ) հիվանդության շճահետազոտության աշխատանքներ՝ Հայաստանի Հանրապետությունում ապահովելով ՄԵԿԺ-ի նկատմամբ անասնահամաճարակային կայուն իրավիճակ, ինչպես նաև ԿԱՀԿ-ի կողմից մանր եղջերավոր կենդանիների ժանտախտ հիվանդությունից զերծ ճանաչելու նպատակով։
4. Հայաստանի Հանրապետությունում արտադրված և Հայաստանի Հանրապետություն ներմուծված սննդամթերքում անասնաբուժական դեղամիջոցների մնացորդների մոնիթորինգ:
5. մշտադիտարկում՝ կենդանիների վարակիչ հիվանդությունների նկատմամբ համաճարակային իրավիճակի գնահատման նպատակով:
6. Սպանդանոցներում պետական վերահսկողության նպատակային և պատշաճ իրականացում՝ սպանդանոցային ծագման մթերքի իրացումն ապահովելու համար։

## 9․2 Անասնաբուժության ոլորտում ռիսկերի նվազեցմանն ուղղված միջոցառումները

Համաձայն ՄԱԿ-ի պարենի և գյուղատնտեսության կազմակերպության (ՊԳԿ) 2013 թվականի գնահատման՝ նախկին Խորհրդային Միության հանրապետություններն այժմ ընդգրկված են մարդկանց շրջանում բրուցելյոզի տարածվածության ամենաբարձր մակարդակ ունեցող 25 երկրների շարքում: Բրուցելյոզն էնդեմիկ հիվանդություն է Կովկասում, որտեղ այն տարածված է թե՛ մարդկանց, թե՛ կենդանիների շրջանում: Հայաստանի Հանրապետությունում կենդանիների շրջանում բրուցելյոզի տարածվածության իրական մակարդակը հայտնի չէ և պատվաստումների միջոցով բրուցելյոզի վերահսկողության ծրագիր չի իրականացվում: Պետական միջոցներով ֆինանսավորվող հակաանասնահամաճարակային միջոցառումներում ընդգրկված է նաև բրուցելյոզի ախտորոշումը: Գյուղատնտեսական կենդանիները ենթարկվում են շճաբանական հետազոտության (խոշոր եղջերավորները՝ կովերը և արտադրող ցլերը, տարեկան 2 անգամ, մանր եղջերավոր կենդանիները՝ մայրական կազմը և արտադրող խոյերը, տարեկան 1 անգամ): Հայտնաբերված հիվանդ կենդանիները, ըստ հրահանգի, ենթարկվում են հարկադիր սպանդի: Հայաստանի Հանրապետությունում սպանդանոցների գործարկման ակտիվության պակասի պատճառով՝ սպանդն իրականացվում է բակային պայմաններում, որն էլ նպաստում է վարակի անարգել տարածմանը: Հիվանդ կենդանիների հարկադիր սպանդը կազմակերպելու գործընթացում դժվարություններ են առաջանում նաև այն պատճառով, որ կենդանիների տերերը հրաժարվում են մթերատու կենդանիներին սպանդի ենթարկել: Գյուղատնտեսական կենդանիների պատվաստում ծրագրի պլան-ժամանակացույցի համաձայն՝ յուրաքանչյուր տարի իրականացվում և 2025 թվականին ևս նախատեսվում է իրականացնել Հայաստանի Հանրապետությունում առկա ԽԵԿ-ի և ՄԵԿ-ի ամբողջ գլխաքանակի արյան նմուշառում՝ բրուցելյոզ հիվանդության ախտորոշման նպատակով: Սակայն անհրաժեշտ է հաշվի առնել նաև այն հանգամանքը, որ «Գյուղատնտեսական կենդանիների պատվաստում» ծրագրից դուրս են մնում ընկալունակ խոշոր և մանր եղջերավոր կենդանիների սեռահասակային մյուս խմբերը (ԽԵԿ-ի մատղաշը՝ մինչև 36 ամսական, ՄԵԿ-ի մատղաշը՝ մինչև 18 ամսական), քանի որ ծրագիրը հաշվարկվում է կենդանատեսակների խմբերի որոշակի տեսակներով (ծրագրի հաշվարկն իրականացվում է Հայաստանի Հանրապետության Էկոնոմիկայի նախարարության կողմից)։ Սա նույնպես հիվանդության տարածման պատճառ է: Բրուցելոզը մարդկանց փոխանցվում է հիվանդ կենդանիներից կամ ախտահարված կենդանական ծագման մթերքների օգտագործման ժամանակ: Վերջին տարիներին հանրապետության բնակչության շրջանում և գյուղատնտեսական կենդանիների մոտ նկատվող հիվանդությունների ակտիվացման միտումները հրատապ է դարձնում հիվանդության դեմ համալիր միջոցառումների իրականացումը:

Գյուղատնտեսական կենդանիների վարակիչ ախտաբանության մեջ առանձնահատուկ տեղ է զբաղեցնում դաբաղը, որի բռնկումներն անասնապահությանը պատճառում են ահռելի տնտեսական վնաս՝ հատկապես հեռագնա արոտավայրեր օգտագործող տարածաշրջաններում: Դաբաղ հիվանդությունը տարածաշրջանային երկրների համար մշտական խնդիր է: Յուրաքանչյուր տարի, անասնահամաճարակային պետական միջոցառումների շրջանակում, կատարվում է դաբաղի նկատմամբ ընկալունակ անասնաքանակի պատվաստում: Չնայած տարեկան հակադաբաղային պատվաստումներին՝ երկիրն ապահովված չէ դաբաղի բռնկումներից, որի պատճառ կարող է լինել ինչպես միջոցառումների կատարման անարդյունավետությունը, այնպես էլ օգտագործվող պատվաստանյութի որակի արդյունավետությունը հավաստող հավաքածուների բացակայությունը: Հիվանդության հսկողության արդյունավետ և միջազգային պրակտիկայում ընդունված ձևը շճամոնիթորինգն է: Թեև Հայաստանի Հանրապետությունում տարիներ շարունակ կատարվում են հակադաբաղային պատվաստումներ, և 2008 թվականից մինչև 2015 թվականը երկրում դաբաղ չի արձանագրվել, սակայն 2015 թվականի դեկտեմբերին արձանագրվել են վարակի բռնկումներ՝ պայմանավորված վիրուսի Ա տեսակով: 2016 թվականին գրանցվել է հիվանդության դեպք՝ պայմանավորված գենետիկորեն դաբաղի վիրուսի նոր՝ A AGVII, ենթատիպով: Ելնելով հիվանդության առանձնահատկությունից և տարածաշրջանային երկրներում տիրող իրավիճակից՝ անհրաժեշտ է իրականացնել մշտական և շարունակական մոնիթորինգային աշխատանքներ՝ համաճարակային կայուն իրավիճակը պահպանելու նպատակով: 2016 թվականից Հայաստանի Հանրապետությունում դաբաղ հիվանդության նոր դեպք չի գրանցվել: Հայաստանի Հանրապետության կառավարության 2018 թվականին փետրվարի 15-ի նիստի թիվ 6 արձանագրային որոշմամբ հաստատվել է Հայաստանի Հանրապետությունում դաբաղ հիվանդության շճահետազոտության 2018-2021 թվականների ռազմավարական ծրագիրը և հետագայում այն շարունակվել է մինչ 2024թ․: Քանի որ 2024 թվականի ընթացքում հարևան երկրներում արձանագրվել է կենդանիների դաբաղ հիվանդության էկզոտիկ SAT 2 ենթատիպը, ուստի անհրաժեշտություն է առաջանում Հայաստանի Հանրապետությունում իրականացնել նաև նշված ենթատիպի նկատմամբ պատվաստում:

Դաբաղ հիվանդության վերահսկողության ծրագրի շրջանակներում նախատեսվում է դաբաղի վերահսկողության առաջընթացի ճանապարհային քարտեզի (PCP-FMD) 2-րդ փուլից անցում կատարել 3-րդ փուլ:

Սպանդանոցներում պետական վերահսկողության նպատակային և պատշաճ իրականացումը թույլ կտա բացահայտել առկա խնդիրները, խախտումներն ու թերացումները, որը հնարավորություն կընձեռնի լուծել բնակչությանը բացառապես սպանդանոցային ծագման մթերքով ապահովելու խնդիրը:

Նախատեսված է 2025 թվականի ընթացքում՝

* Տեսչական մարմնի կողմից վարվող «Սպանդանոցների կառավարում» միասնական էլեկտրոնային հարթակում կենդանու մորթի վերաբերյալ առցանց կարճատև տեսահոլովակի ուսումնասիրությունը հնարավորություն կտա հավաստելու, որ մսեղիքն ունի սպանդանոցային ծագում:
* Հայաստանի Հանրապետությունում գյուղատնտեսական կենդանիների համարակալման և հաշվառման էլեկտրոնային համակարգի (ԱՆԻ ՊԱՍ) ինտեգրում

«Սպանդանոցների կառավարում» միասնական էլեկտրոնային հարթակի հետ։

* Վերոգրյալ լրամշակումների կիրառությունը հնարավորություն կտա հնարավորինս բացառել բակային մորթը և վերահսկելի դարձնել սպանդանոցներում կենդանիների մորթը։

2023-2024 թվականներին իրականացված պետական վերահսկողության արդյունքների նախնական ամփոփումից հետո պարզ է դարձել, որ ոլորտում դեռևս առկա են ռիսկեր, որոնցից կարող ենք առանձնացնել Հայաստանի Հանրապետությունում կենդանիների համարակալման բացակայությունը (բացի խեկ-ից), բակային մորթի առկայությունը, վարակիչ հիվանդությունների արձանագրման դեպքում անկած կենդանիների համար փոխհատուցման կանոնակարգման թերությունները, ինչպես նաև կենդանիների մոտ բրուցելյոզով, դաբաղով և լեշմանիոզով վարակվածության դեպքերի արձանագրումը:

Ռիսկերի նվազեցման նպատակով՝ 2025 թվականին Հայաստանի Հանրապետության բոլոր անապահով և վարակման տեսակետից վտանգված տնտեսություններում նախատեսվում է կազմակերպել վարակիչ հիվանդությունների դեմ արդյունավետ պայքար, ինչպես նաև անցկացնել մարդկանց և կենդանիների շրջանում հիվանդության տարածման կանխարգելման և վերացման միջոցառումներ, մասնավորապես՝ հանրապետության տարածքում կենդանիների տեղաշարժի նկատմամբ վերահսկողության բարելավմանն ուղղված միջոցառումներ։

Տեսչական մարմինը իր լիազորությունների շրջանակում կիրականացնի վերահսկողություն՝

- Հիվանդ կենդանիների մորթի կենտրոնացված ձևով իրականացմանը (սպանդանոցում),

* Հիվանդության հետևանքով սանիտարական սպանդի ենթարկված կենդանիների սեփականատերերին փոխհատուցման տրամադրմանը և այլն:

Կենդանիների առողջության համաշխարհային կազմակերպության արդի պահանջները, անհրաժեշտություն է առաջանում Տեսչական մարմնի ղեկավարի 2014 թվականի հուլիսի 14-ի N706-Ն հրամանի Հավելվածի լեյկոզ հիվանդության ախտորոշմանը վերաբերող կետերում կատարել համապատասխան փոփոխություններ:

Ստորև ներկայացվում է լաբորատոր ախտորոշմանը վերաբերող կետերին առաջարկվող նոր խմբագրությունները՝ ըստ հրահանգի կետերի.

1. Լեյկոզ հիվանդության ախտորոշումը կատարվում է լաբորատոր հետազոտությունների (շիճուկաբանական կամ մոլեկուլային կենսաբանական մեթոդների) հիման վրա.

1) շիճուկաբանական հետազոտություններով (իմունոդիֆուզիայի ռեակցիա, իմունոֆերմենցիայի ռեակցիա) որոշվում է հակամարմինների առկայությունը.

2) մոլեկուլային կենսաբանական մեթոդով (պոլիմերազային շղթայական ռեակցիա) որոշվում է վիրուսի առկայությունը:

2. Խոշոր եղջերավոր կենդանիների լեյկոզ հիվանդության ախտորոշման նպատակով լաբորատոր հետազոտության են ուղարկում կենդանու արյունը:

3. Խոշոր եղջերավոր կենդանիների լեյկոզ հիվանդության նկատմամբ լաբորատոր հետազոտության նպատակով նմուշները ներկայացվում են ուղեկցող փաստաթղթերով:

4․ կետը անհրաժեշտ է հանել։

5. Շիճուկաբանական հետազոտությունների իրականացման նպատակով խոշոր եղջերավոր կենդանիների լծային երակից արյուն վերցնում են համընդհանուր մեթոդով: Արյունը վերցվում է մանրէաբանական փորձանոթներով, 1-2 ժամ պահվում է սենյակային ջերմաստիճանում (+400C-ից ոչ բարձր), որից հետո 20-24 ժամ՝ +400C-ում: Շիճուկաբանական հետազոտությունների արագ կատարման անհնարինության դեպքում արյան շիճուկը պահածոյացվում է 2-4% բորաթթվով:

6. Հիվանդության ախտորոշման նպատակով լաբորատոր հետազոտության արդյունքները լաբորատորիան հետազոտությունների ավարտից հետո 1 օրվա ընթացքում ներկայացնում է լիազոր մարմին:

7. Խոշոր եղջերավոր կենդանիների լեյկոզ հիվանդության ախտորոշումը հաստատում կամ ժխտում է անասնաբուժության բնագավառում Հայաստանի Հանրապետության կառավարության կողմից լիազորված պետական մարմինը՝ ՀՀ սննդամթերքի անվտանգության տեսչական մարմինը (այսուհետ՝ լիազոր մարմին):

8. Ապահով տնտեսություններում ԽԵԿԼՎ-ի ներթափանցման կանխարգելման նպատակով անասնատերը պարտավոր է՝

1) Ապահովել կենդանիների ամենամյա շիճուկաբանական հետազոտությունների (իմունոդիֆուզիայի ռեակցիա, իմունոֆերմենտային ռեակցիա) իրականացումը:

9. Լեյկոզի նկատմամբ դրական հակազդած (առաջին լաբորատոր հետազոտությունից հետո) կենդանիները համարվում են հիվանդ և 15 օրվա ընթացքում ենթարկվում սպանդի:

10. Այն համայնքներում (նախրում, ֆերմայում), որտեղ շիճուկաբանական մեթոդներով հայտնաբերում են 30%-ից ավելի ԽԵԿԼՎ-ի նկատմամբ դրական հակազդած կովեր, միավորում են 32-րդ կետի 2-րդ խմբի կենդանիներին: Այս խմբի հասակավոր կենդանիներին հետազոտում են յուրաքանչյուր 6 ամիսը մեկ անգամ և հետազոտության արդյունքում հայտնաբերված հիվանդ կենդանիներին 15 օրվա ընթացքում հանձնում են սպանդի:

Հայաստանի Հանրապետությունում բրուցելոզ հիվանդությունը շարունակում է հանդիսանալ հանրային առողջապահության ոլորտի և տնտեսական կարևոր խնդիր, անհրաժեշտ է հիվանդության նկատմամբ անապահով կետերում իրականացնել Հայաստանի Հանրապետության գյուղատնտեսության նախարարության սննդամթերքի անվտանգության պետական ծառայության պետի 2013 թվականի հուլիսի 16-ի N 418–Ն հրամանի հավելվածով հաստատված «Բրուցելոզ հիվանդության դեմ պայքարի և կանխարգելման» հրահանգի 3-րդ գլխով սահմանված՝ բրուցելոզ հիվանդության դեմ պայքարի և հիվանդության նկատմամբ անապահով տնտեսությունների ու տարածքների առողջացմանն ուղղված միջոցառումները:

Ներկա պահին հանրապետությունում բրուցելոզ հիվանդության նկատմամբ որպես կանխարգելիչ միջոցառում կիրառվում է «Թեստ և սպանդ» մեթոդը, իսկ Համաձայն Հայաստանի Հանրապետության կառավարության 2006 թվականի օգոստոսի 3-ի N 1081-Ն որոշման, բրուցելոզ հիվանդությունը ընդգրկված է կենդանիների հատուկ վտանգավոր և պարտադիր ծանուցման ենթակա հիվանդությունների ցանկում, հիվանդությունը կենդանուց փոխանցվում է նաև մարդուն, ուստի հիվանդ կենդանիներին ժամանակին չհայտնաբերելը և սանիտարական սպանդի չենթարկելը կարող է սպառնալիք հանդիսանալ ազգաբնակչության համար:

1. **ԲՈՒՍԱՍԱՆԻՏԱՐԻԱՅԻ ՈԼՈՐՏ**

## 10․1 Բուսասանիտարիայի ոլորտի առկա խնդիրները և բացահայտված ռիսկերը

Համաշխարհային տնտեսության գլոբալացումը, նոր գործընկեր երկրների ի հայտ գալը, բացի տնտեսական օգուտներից, բերում են նաև բացասական հետևանքներ, որոնք Հայաստանում, հատկապես գյուղատնտեսության ոլորտում, ծայրահեղ բացասական երևույթներ են առաջացնում: Համաձայն Համաշխարհային Բանկի և ՄԱԿ-ի պարենի և գյուղատնտեսության կազմակերպության (FAO) կողմից կատարված հետազոտությունների՝ այնպիսի երկրներ, ինչպիսիք են Հնդկաստանը, ԱՄՆ-ը, Մեծ Բրիտանիան, բույսերի կարանտին վնասակար օրգանիզմներից տասնյակ միլիարդավոր դոլարների հասնող վնասներ են կրում (Հնդկաստան՝ 90,1 մլրդ, ԱՄՆ՝ 67,3 մլրդ, Բրազիլիա՝ 42,6 մլրդ, Ավստրալիա՝ 6,5 մլրդ, Մեծ Բրիտանիա՝ 4,36 մլրդ և այլն): Ելնելով վերոնշյալից և հաշվի առնելով մեր հարևան երկրներում և այլ առևտրային գործընկեր-երկրներում տիրող կարանտին բուսասանիտարական վիճակը (ինչպես արդեն հայտնաբերված, այնպես էլ բացակայող և սպասվող բույսերի կարանտին վնասակար օրգանիզմների ներթափանցման հավանականությունը)՝ մշտապես արդիական է Հայաստանի Հանրապետության բուսասանիտարական վիճակին լիարժեքորեն տիրապետելու հարցը, որին հասնելու նպատակով անհրաժեշտ է իրականացնել ամենամյա բուսասանիտարական մշտադիտարկում՝ բացահայտելու համար Հայաստանի Հանրապետության տարածքում բույսերի կարանտին վնասակար օրգանիզմների առկայությունը և ճշգրտելու դրանց տարածվածության արեալները: Այս համատեքստում նշված միջոցառումը բուսասանիտարիայի բնագավառի հիմնական ընթացիկ գործառույթներից մեկն է:

Գյուղատնտեսական արտադրանքի որակը և բարձր ծավալներն ապահովելու համար անհրաժեշտ պայման է բույսերի վնասակար օրգանիզմների դեմ արդյունավետ պայքարի միջոցառումների կազմակերպումը, և այս առումով ոչ միայն կարևոր է նշված միջոցառումներն իրականացնել ժամանակին և ճիշտ եղանակով, այլև կիրառել պատշաճ որակի պեստիցիդներ, իսկ մշակաբույսերի աճեցման գործընթացում ապահովել անհրաժեշտ որակի ագրոքիմիկատների օգտագործումը: Այսինքն, բուսասանիտարիայի բնագավառում առկա անվտանգության սպառնալիքները կապված են Հայաստանի Հանրապետությունում պեստիցիդների և ագրոքիմիկատների ներմուծման, իրացման և գյուղատնտեսական գործունեությամբ զբաղվող անձանց կողմից այդ ապրանքների օգտագործման գործընթացների հետ։

Ներկայում Հայաստանի Հանրապետությունում օգտագործման համար թույլատրված պեստիցիդների և ագրոքիմիկատների անվանացանկը պարբերաբար համալրվում է նոր ապրանքատեսակներով, որոնց որակը և համապատասխանությունը վերահսկվում են դրանց պետական գրանցման գործընթացում: Միևնույն ժամանակ անհրաժեշտություն է առաջանում պարբերաբար վերահսկել Հայաստանի Հանրապետության տարածքում իրացվող պեստիցիդների և ագրոքիմիկատների որակը և դրանց համապատասխանությունը Հայաստանի Հանրապետության օրենսդրության պահանջներին: Այս ամենը կանխորոշում է նշված ապրանքների վաճառակետերի պարբերական ստուգման և դիտարկման անհրաժեշտությունը:

Ելնելով պլանավորվող միջոցառումների տրամաբանությունից՝ բուսասանիտարիայի բնագավառում Ծրագրի շրջանակներում նախատեսվում է իրականացնել՝

1. բույսերի կարանտին վնասակար օրգանիզմների հայտնաբերում՝ բուսասանիտարական մոնիթորինգի արդյունքների հիման վրա, դրանց դեմ պայքարի միջոցառումների առաջարկի ներկայացում, վարակի օջախների և տարածման արեալների որոշում, Հայաստանի Հանրապետության ընթացիկ բուսասանիտարական վիճակի տիրապետում և բույսերի կարանտին վնասակար օրգանիզմների տարածման արեալների վերահսկում և կառավարում,

2. Պեստիցիդների և ագրոքիմիկատների պետական գրանցում․ օրենսդրության պահանջներին ներկայացված փաստաթղթերի համապատասխանության ստուգում, պեստիցիդների և ագրոքիմիկատների գրանցման հանձնաժաղովի կարծիքների հավաքագրում, նշված հանձնաժողովի անդամների մասնակցությամբ նիստի արդյունքների հիման վրա հրամանի նախագծի նախապատրաստում և հաստատում, գրանցված ապրանքների գրանցման վկայականների նախապատրաստում, հաստատում և տրամադրում հայտատուներին։

3. Հայաստանի Հանրապետությունում իրացվող պեստիցիդների և ագրոքիմիկատների նկատմամբ վերահսկողության իրականացում, օրենսդրության պահանջներին դրանց համապատասխանության ստուգում, խախտումների բացահայտում և օրենսդրությունից բխող համապատասխան միջոցների կիրառում, անվտանգ և պատշաճ որակի արտադրանքի իրացման ապահովում:

Բուսասանիտարիայի բնագավառում առկա խնդիրներից է նաև Հայաստանի Հանրապետությունում պեստիցիդների, մասնավորապես՝ գյուղատնտեսական գործունեությամբ զբաղվող անձանց կողմից դրանց օգտագործման գործընթացը։ Չափաքանակների և սահմանափակումների ճշգրիտ պահպանման դեպքում այդ պատրաստուկների հետ կապված ռիսկերը կարելի է հասցնել նվազագույնի։ Մինչդեռ Հայաստանի Հանրապետությունում հողօգտագործողների զգալի մասը նշված գործընթացներում շատ անգամ թույլ է տալիս կոպիտ խախտումներ, ինչը պայմանավորված է գյուղատնտեսության վարման և պեստիցիդների հետ աշխատանքի ոլորտներում ոչ բավարար գիտելիքներով։ Արդյունքում որոշ դեպքերում ունենում ենք բերքի կորուստներ, որոշ դեպքերում մեծանում է շրջակա միջավայրին հասցվող վնասի ռիսկը, որոշ դեպքերում էլ շուկայահանվում են բուսական ծագման մթերքներ՝ թույլատրելի շեմը գերազանցող պեստիցիդների մնացորդային քանակների պարունակությամբ, ինչը ռիսկային է այդ մթերքը սպառող բնակչության առողջության համար, իսկ վերջերս առևտրային գործընկեր երկրների կողմից հայկական կողմը ստանում է ծանուցումներ՝ ներմուծող երկրի կողմից բուսական ծագման արտադրանքի համար սահմանված նորմերի խախտման վերաբերյալ, ինչը բացասաբար է անդրադառնում մեր երկրից արտահանման գործընթացի վրա։ Նշվածի տրամաբանությունից բխում է 2025 թվականին նախատեսվող հետևյալ միջոցառման իրականացումը․

4․ «Բուսական ծագման մթերքում մնացորդային նյութերի (պեստիցիդների ազդող նյութերի, նիտրատների և ծանր մետաղների մնացորդային քանակներ), գենետիկորեն ձևափոխված օրգանիզմների առկայության մոնիթորինգային ծրագիր»։ Ծրագրի շրջանակներում պետական բյուջեի միջոցներով յուրաքանչյուր մարզում, ելնելով աճեցվող մշակաբույսերի ծավալներից, Տեսչական մարմնի մարզային կենտրոնների կողմից կիրականացվեն թիրախային մշակաբույսերից նմուշառումներ և նմուշների լաբորատոր փորձաքննություններ։ Վերջինիս արդյունքում կունենանք իրացվող բուսական ծագման մթերքի անվտանգության վերաբերյալ ընդհանուր պատկերը, որը բացի տեղեկատվական բազա հիմնելու կարևորությունից առաջնային նշանակություն կունենա համապատասխան լիազոր մարմինների կողմից անհրաժեշտ գործողություններ իրականացնելու, այդ թվում և օրենսդրական բացերը լրացնելու առումով։

## 10․2 Բուսասանիտարիայի ոլորտում ռիսկերի նվազեցմանն ուղղված միջոցառումները

Նախորդ տարիներին իրականացված բուսասանիտարական մոնիթորինգի արդյունքները ցույց են տվել, որ տարեցտարի Հայաստանի Հանրապետությունում ավելանում են վարակված գոտիները: Վարակի օջախներ հայտնաբերելու դեպքում, համապատասխան մարզային կենտրոնի տեսուչների կողմից տրամադրվում է խորհրդատվություն՝ սկսած կանխարգելիչ միջոցառումներից մինչև վնասակար օրգանիզմների դեմ պայքարի եղանակները: Բուսասանիտարական մոնիթորինգի արդյունքում մինչև տարվա ավարտը կազմվում է երկրի կարանտին-բուսասանիտարական վիճակի վերաբերյալ հաշվետվություն, որն ուղարկվում է առևտրային գործընկեր երկրներին, ինչը Բույսերի պաշտպանության միջազգային համաձայնագրի պահանջ է:

Հայաստանի Հանրապետությունում իրացվող պեստիցիդների և ագրոքիմիկատների նկատմամբ հսկողությունը տեսչական մարմինն իրականացնում է ամեն տարի: Նախորդ տարիներին իրականացված դիտարկումների արդյունքում հայտնաբերվել են ինչպես ժամկետանց, այնպես էլ անորակ, չգրանցված և մակնշման խախտումներով իրացվող պեստիցիդներ: Ուստի անհրաժեշտ է շարունակել իրականացնել նշված վերահսկողական միջոցառումները, որպեսզի հողօգտագործողները զերծ մնան Հայաստանի Հանրապետության օրենսդրության պահանջներին չհամապատասխանող պեստիցիդների և ագրոքիմիկատների օգտագործումից:

Խնդիրների լուծման համար անհրաժեշտ է աշխատանքներ տանել պեստիցիդների կիրառման մասին հողօգտագործողների իրազեկման մակարդակի բարձրացման ուղղությամբ: Հողօգտագործողները պետք է տեղեկացված լինեն քիմիական պատրաստուկների ճիշտ, տեղին, ժամանակին և սահմանված քանակով օգտագործման, ինչպես նաև դրանց սպասման ժամկետների վերաբերյալ: Անհրաժեշտ է, որ հողօգտագործողները ժամանակին և ճիշտ որոշեն բույսերի վնասակար օրգանիզմի տեսակը, զարգացման փուլը, դրանով վարակվածության աստիճանը, կարողանան ընտրել համապատասխան պեստիցիդը, դրանք օգտագործել ժամանակին, ճիշտ չափաքանակով և եղանակային պայմաններում: Միայն այս խնդիրների լուծման արդյունքում հնարավոր կլինի խուսափել բուսական ծագման մթերքներում պեստիցիդների մնացորդային նյութերի սահմանային թույլատրելի քանակության գերազանցման դեպքերից և առավելագույնի հասցնել վնասակար օրգանիզմների դեմ պայքարում պեստիցիդների ազդեցությունը։

2025 թվականին նախատեսվում է կազմակերպել քննարկումներ Հայաստանի Հանրապետության էկոնոմիկայի, շրջակա միջավայրի, առողջապահության, արտակարգ իրավիճակների նախարարությունների և Տեսչական մարմինների համակարգման գրասենյակի մասնակցությամբ՝ հետևյալ հարցերի շուրջ․

1․ վաճառակետերում ժամկետանց և անորակ պեստիցիդների հայտնաբերման դեպքում դրանց ոչնչացման կամ այլ կերպ չեզոքացման հնարավորության ստեղծում,

2․պեստիցիդների վաճառակետերին ներկայացվող պահանջների համատարած խախտման և այդ պահանջների չպահպանման խնդրի լուծում,

3․ պեստիցիդների որակի, շրջակա միջավայրի և մարդու առողջության վրա բացասական ազդեցություն թողնող երևույթի՝ վաճառակետերում պեստիցիդների չափածրարման իրականացման խնդրի լուծում,

4․ Հայաստանի Հանրապետության օրենսդրությամբ պեստիցիդների գրանցման ժամանակ դրանց կենսաբանական արդյունավետության փորձարկման հնարավորության ստեղծում։

Բնագավառում առկա օրենսդրական բացերը լրացնելու նպատակով, մասնավորապես, Կարանտին բուսասանիտարական մշտադիտարկման (մոնիթորինգի) աշխատանքները կանոնակարգելու և դրանց արդյունավետությունը բարձրացնելու, հանրապետության բուսասանիտարական վիճակը կայուն պահելու, առկա կարանտին օբյեկտների նկատմամբ վերահսկողությունն ուժեղացնելու, դրանց օջախները տեղայնացնելու, վարակի տեմպերը նվազեցնելու, դրանց կողմից հասցվող վնասը մեղմելու և կարանտին վնասակար օրգանիզմների դեմ արդյունավետ պայքար տանելու նպատակով նախատեսվում է բուսասանիտարիայի ոլորտում քաղաքականության մշակման լիազոր մարմնին դիմել՝ իրականացնելու օրենսդրական փոփոխություններ՝ հետևյալ ուղղություններով․

1․ Մշակել մոնիթորինգի իրականացման կարգի նախագիծ, որտեղ հստակ կնախանշվեն այդ միջոցառմանն առնչվող գործողությունները և դրանց հաջորդականությունը և որի շնորհիվ մշտադիտարկման աշխատանքների արդյունքում կստացվի ինչպես հանրապետության յուրաքանչյուր համայնքում կոնկրետ կարանտին օբյեկտի առկայությունը, այնպես էլ դրանով վարակված օջախի սահմանները և աշխարհագրական տեղորոշումը՝ այդ վնասակար օրգանիզմներով վարակվածության ճշգրտված արեալների պատկերը ստանալու, դրանցից զերծ գոտիները սահմանելու և վարակի տարածումը մեղմելու նպատակով)։

2․ Մշակել բուսասանիտարական մշտադիտարկման արդյունքում արձանագրված կարանտին օբյեկտների դեմ պայքարելու գործիքակազմ և սահմանել պարտադիր կատարման դրույթներ՝ հաշվի առնելով այդ բնագավառում միջազգային փորձը։

3․ Գյուղատնտեսական մշակաբույսերի աճեցմամբ զբաղվող անձանց համար սահմանել պարտավորություններ, որպեսզի վերջիններս իրենց պատկանող հողատարածքներում և արտադրավայրերում կարանտին վնասակար օրգանիզմներ հայտնաբերելու դեպքում պարտադիր իրականացնեն դրանց դեմ պայքարի միջոցառումներ։

4․ Գյուղատնտեսական մշակաբույսերի աճեցմամբ զբաղվող անձանց համար ամրագրելու պարտականություն, որպեսզի վերջիններս գրանցվեն նոր ստեղծվող էլեկտրոնային տեղեկատվական համակարգում, որտեղ տեղ կգտնեն հողօգտագործողների գործունեությանն առնչվող տվյալները՝ համաձայն համակարգի պահանջների։

# ՍԱՀՄԱՆԱՅԻՆ ՊԵՏԱԿԱՆ ՎԵՐԱՀՍԿՈՂՈՒԹՅՈՒՆ

## 11․1 Սահմանային պետական վերահսկողության ոլորտի առկա խնդիրները և բացահայտված ռիսկերը

Տեսչական մարմինը, օրենսդրությամբ իրեն վերապահված լիազորությունների շրջանակներում, իրականացնում է Հայաստանի Հանրապետության պետական սահմանով իրավաբանական և ֆիզիկական անձանց, անհատ ձեռնարկատերերի կողմից ներմուծվող, արտահանվող (վերաարտահանվող), Հայաստանի Հանրապետությունից Եվրասիական տնտեսական միության անդամ երկրներ փոխադրվող, սննդամթերքի, անասնաբուժական և բուսասանիտարական հսկման ենթակա ապրանքների Հայաստանի Հանրապետության և Եվրասիական տնտեսական միության օրենսդրությամբ սահմանված պահանջներին (արտահանման և վերաարտահանման դեպքերում` նաև ներմուծման երկրի սահմանած պահանջներին) համապատասխանությունը պարզելու, իսկ անհամապատասխանության դեպքում` ներմուծումը, արտահանումը, Հայաստանի Հանրապետությունից Եվրասիական տնտեսական միության անդամ երկրներ փոխադրումը և տարանցիկ փոխադրումը կանխելուն ուղղված վերահսկողական միջոցառումներ:

Սահմանային պետական վերահսկողության իրականացման նպատակն է՝

1. հեշտացնել սահմանը հատող ապրանքների օրինական շարժը` միաժամանակ ապահովելով Հայաստանի Հանրապետության սահմանային անվտանգության բարձր աստիճանը և ստեղծել բոլոր նպաստավոր պայմանները, անասնաբուժասանիտարական կարանտինային բուսասանիտարական և սանիտարակարանտինային վերահսկողության արդյունավետությունը բարձրացնելու համար,

2. ամրապնդել միջգերատեսչական համագործակցության արդյունավետությունը` այդ թվում ապահովելով անհրաժեշտ տեխնիկական միջոցներ պատասխանատու գործադիր մարմինների միջև սահմանային կառավարմանն առնչվող խնդիրների և սահմանի վերահսկողության իրականացման համար օպերատիվ ընթացակարգերի մասին համապատասխան տեղեկատվություն փոխանակելու համար,

3. ի նպաստ ապրանքների օրինական շարժի ապահովման՝ ամրապնդել Եվրասիական տնտեսական միության անդամ և երրորդ երկրների, ինչպես նաև միջազգային այլ գործընկերների միջև համագործակցությունը,

4. իրականացնել խորհրդատվական ծառայություններ սահմանային պետական վերահսկողության ոլորտի օրենսդրության պահանջների վերաբերյալ՝ արտաքին տնտեսական գործունեություն իրականացնողներին աջակցելու հարցում։

## 11․2 Սահմանային պետական վերահսկողության ոլորտում ռիսկերի նվազեցմանն ուղղված միջոցառումները

Տեսչական մարմնի կողմից սահմանային պետական վերահսկողության գործառույթների իրականացման ժամանակ առկա են մի շարք խնդիրներ, որոնց լուծման դեպքում էլ ավելի արդյունավետ կդառնա սահմանային անասնաբուժասանիտարական, կարանտինային բուսասանիտարական, սանիտարակարանտինային պետական վերահսկողությունը.

* Հայաստանի Հանրապետություն անասնաբուժական հսկողության ենթակա ապրանքների արտադրություն, վերամշակում ու (կամ) պահպանում իրականացնող կազմակերպությունների և անձանց երրորդ երկրների ռեեստրը (այսուհետ՝ Ռեեստր) չի համապատասխանում Եվրասիական տնտեսական հանձնաժողովի խորհրդի 2014 թվականի հոկտեմբերի 9-ի «Անասնաբուժական հսկողության (վերահսկողության) ենթակա օբյեկտների համատեղ ստուգումներ անցկացնելու և ապրանքների (արտադրանքի) փորձանմուշներ վերցնելու միասնական կարգի մասին հիմնադրույթի վերաբերյալ» N 94 որոշման պահանջներին, որի պատճառով անասնաբուժական սահմանային պետական վերահսկողություն իրականացնող պաշտոնատար անձիք խնդիրներ են ունենում Հայաստանի Հանրապետություն ներմուծվող անասնաբուժական հսկողության ենթակա բեռների ներմուծման թույլտվության, բեռի ձևակերպումների ժամանակ: Մասնավորապես՝ Հայաստանի Հանրապետության երրորդ երկրների ռեեստրում առկա են անճշտություններ և թերություններ, որոնք մշտապես բացահայտվում և ճշգրտվում են (օրինակ՝ թերի են լրացված որոշ կազմակերպությունների անվանումները, հասցեները, գործունեության տեսակը, բացակայում են գործարանների համարները, կարգավիճակի մասին տեղեկատվությունը չի թարմացվում)։
* Սահմանային անասնաբուժասանիտարական, կարանտինային բուսասանիտարական, սանիտարակարանտինային վերահսկողության վրա ազդում է էլեկտրոնային ինֆորմացիոն ավտոմատացված համակարգերի բացակայությունը: Սահմանային պետական վերահսկողության բիզնես գործընթացների թվայնացման արդյունքում կտրուկ կբարձրանա վերջինիս արդյունավետությունը:
* Բացակայում են անասնաբուժասանիտարական, կարանտինային բուսասանիտարական, սանիտարակարանտինային սահմանային պետական վերահսկողության ռիսկերի կառավարման համակարգերը, որի պատճառով նվազում է սահմանային պետական վերահսկողության արդյունավետությունը:
* Լաբորատոր փորձաքննությունների որոշման և պատվիրման ներկայիս համակարգը չի նպաստում սահմանային պետական վերահսկողության արդյունավետության բարձրացմանը: Ցանկալի է շահագրգիռ կողմերի հետ իրականացնել համապատասխան քննարկումներ, ուսումնասիրել սահմանային պետական վերահսկողության ժամանակ լաբորատոր փորձաքննության իրականացման այլ երկրների փորձը և բարեփոխել սահմանային պետական վերահսկողության ժամանակ լաբորատոր փորձաքննությունների պատվիրման համակարգը:
* 2023 թվականի մարտի 1-ից սկսած «Սննդամթերքի անվտանգության պետական վերահսկողության մասին» օրենքի փոփոխության արդյունքում սահմանային պետական վերահսկողությունը սահմանային անցման կետերում իրականացնում է մաքսային մարմինը, որի արդյունքում Տեսչական մարմինը չի կարողանում սահմանային անցման կետերում պետական վերահսկողություն իրականացնել իր ենթահսկման բեռների նկատմամբ, որը հակասում է ԵԱՏՄ իրավական ակտերի պահանջներին, մասնավորապես՝ սահմանային անցման կետերում չեն զննվում բեռները, ԵԱՏՄ երկրներից Հայաստանի Հանրապետություն տեղափոխվող բուսասանիտարական հսկողության ենթակա բեռներին չի տրամադրվում բուսասանիտարական կարանտին հսկողության (վերահսկողության) ակտ և այլն։

Վերոնշյալ խնդիրների կարգավորման ուղղությամբ 2025 թվականին նախատեսվում է իրականացնել հետևյալ քայլերը՝

* նախատեսվում է իրականացնել համապատասխան աշխատանքներ և վերացնել Ռեեստրի անճշտությունները, ինչի արդյունքում Ռեեստրը կհամապատասխանի Եվրասիական տնտեսական հանձնաժողովի խորհրդի 2014 թվականի հոկտեմբերի 9-ի N 94 որոշման պահանջներին,
* նախատեսվում է Եվրասիական տնտեսական միության անասնաբուժասանիտարական, կարանտինային բուսասանիտարական, սանիտարակարանտինային սահմանային պետական վերահսկողությունը կարգավորող իրավական ակտերում 2024 թվականի տեղի ունեցած փոփոխությունները ներկայացնել սահմանային պետական վերահսկողության մեջ ներգրավված պաշտոնատար անձանց և նրանց համար կազմակերպել վերապատրաստման դասընթացներ,
* լաբորատոր փորձաքննությունների որոշման և պատվիրման ներկայիս համակարգում իրականացնել բարեփոխումներ և սննդամթերքից բացի Տեսչական մարմնի ենթահսկման այլ բեռների նկատմամբ նույնպես սահմանային պետական վերահսկողության շրջանակում ներդնել լաբորատոր փորձաքննության պատվիրման մեխանիզմներ:

# ԱՐԱԳ ԱՐՁԱԳԱՆՔՄԱՆ ՄԻՋՈՑԱՌՈՒՄՆԵՐԻ ԻՐԱԿԱՆԱՑՈՒՄ

Տեսչական մարմնի կողմից իրազեկման արդյունքում էականորեն աճել է քաղաքացիներից՝ թեժ գծով, համացանցով և այլ գերատեսչություններից վերահասցեագրված դիմում-բողոքների քանակը։ Գործող օրենսդրական կարգավորումները թույլ չեն տալիս ահազանգը ստանալու դեպքում արագ արձագանքել, քանի որ պետական վերահսկողության ձևերը սահմանված են «Սննդամթերքի անվտանգության պետական վերահսկողության մասին» օրենքով, որի պարագայում դիմումը ստանալուց մինչև հրամանի արձակումը և պետական վերահսկողությունը, պահանջում է որոշակի ժամանակահատված, ինչը թույլ չի տալիս օպերատիվ արձագանքել հանրությունից ստացված ահազանգերին։ ՀՀ «Սննդամթերքի անվտանգության պետական վերահսկողության մասին» օրենքում իրականացնել փոփոխություն՝ բողոքով բարձրացված խնդիրը ուսումնասիրելու, խախտումը տեղում արձանագրելու և հետագայում վերահսկողության առաջարկ ներկայացնելու համար։

Մշակել ընթացակարգ՝ ՀՀ առողջապահության նախարարության «Հիվանդությունների վերահսկման և կանխարգելման ազգային կենտրոն»-ից թունավորման վերաբերյալ տեղեկավություն ստանալուց հետո օպերատիվ գործողությունների վերաբերյալ։

# ՀԱՆՐԱՅԻՆ ԻՐԱԶԵԿՄԱՆ ԽՆԴԻՐՆԵՐՆ ՈՒ ԿԱՐԻՔՆԵՐԸ

* Հանրային իրազեկման (PR) մասնագիտական գործունեության կադրային համալրում,
* ֆինանսական միջոցների ներգրավում հանրային իրազեկման (PR) կարիքների (ԶԼՄ-ներով հեռարձակում, բլոգներ, ուղեցույցների և այլ նյութերի որակյալ տպագրություն, սոցցանցերում առաջխաղացում և այլն) համար,
* հանրային իրազեկման գործիքակազմի կիրառմամբ՝ տնտեսավարողների իրավագիտակցության բարձրացում,
* տեսչական մարմնի գործունեության և HACCP համակարգի հանրային իրազեկման ռազմավարությունների հաստատում,
* ոլորտային գերատեսչությունների և այլ կազմակերպությունների ներկայացուցիչների ընդգրկմամբ (Համակարգման գրասենյակ, ՀՀ ԱՆ, ՀՀ ԷՆ, ԱԱՏՄ, ԲԸՏՄ, ՀՎԿԱԿ, ՊԵԿ, ՏԻՄ և այլն) աշխատանքային խմբի ստեղծում՝ տեղեկատվական հոսքերի համակարգման, կառավարման և ապատեղեկատվության կանխման նպատակով (օրինակ՝ թունավորումներ, կենդանիների համարակալում, ռեզիստենտականություն, սպառողի իրավունքներ և այլն),
* հանրակրթական դպրոցներում, միջին մասնագիտական այլ հաստատություններում /քոլեջ/, բուհերում սննդամթերքի անվտանգությանն առնչվող խնդիրների իրազեկում՝ ավելի գրագետ սպառողներ, իսկ համապատասխան ուսումնական հաստատություններում՝ որակյալ մասնագետներ ունենալու նպատակով (PR),
* մանկապարտեզների, տարրական դասարանների ուսուցիչների վերապատրաստում սննդամթերքի անվտանգության թեմայով (PR),
* HACCP համակարգի ներդրման ակտիվացմանն ուղղված քարոզարշավի կազմակերպում (PR),
* հարցումների անցկացում, որը ոչ միայն հնարավորություն կտա պարզել Տեսչական մարմնի վարկանիշը, այլև կծառայի որպես ևս մեկ գործիք հասարակության լայն շերտերին Տեսչական մարմնի ընդհանուր գործառույթների մասին իրազեկման համար: Այդ նպատակով հարցաթերթերում ներառել նաև իրազեկող հարցեր (PR),
* իրազեկման աշխատանքներ գյուղական համայնքներում՝ Տեսչական մարմնի անասնաբուժության վարչության մասնագետների ընդգրկմամբ, տարբեր հիվանդությունների, դրանց դեմ պայքարի, սպանդանոցային մորթի և այլ թեմաներով,
* այլ սոցիալական ցաների ակտիվացում: Գործում են Ֆեյսբուքը, Տելեգրամը, յութուբը, Ինստագրամը, նաև Տիկ-Տոկ-ի գործարկում,
* կայքում նոր հարթակի ստեղծում՝ գնահատման հնարավորությամբ, որտեղ ցանկացած քաղաքացի կարող է արտահայտել իր վերաբերմունքը կառույցի թափանցիկության ու հաշվետվողականության նկատմամբ (PR, ավելի ուշ գործարկելու համար):

Տեսչական մարմնի կողմից բացահայտված խնդիրների և ռիսկերի նվազեցմանն ուղղված՝ 2025 թվականին իրականացվելիք միջոցառումները, ըստ կատարման ժամանակացույցի, ներկայացված են N1, կանխարգելման և իրազեկման ծրագիրը՝ N2 հավելվածներում:

# N 1 Հավելված

**ԾՐԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՔՐԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ 2025 ԹՎԱԿԱՆԻ ԳՈՐԾՈՒՆԵՈՒԹՅԱՆ ՄԻՋՈՑԱՌՈՒՄՆԵՐԻ**

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | | **Միջոցառման անվանումը** | **Ակնկալվող արդյունքը** | **Կատարողը** | **Համակատարողը** | **Ժամկետը** |
|  | | Պետական վերահսկողության իրականացում | «Սննդամթերքի անվտանգության պետական վերահսկողության մասին» օրենքով սահմանված կարգով պետական վերահսկողության իրականացում սննդի շղթայի բոլոր փուլերում | Մարզային կենտրոններ և Երևանի կենտրոն  Սահմանային պետական վերահսկողության համակարգման բաժին  Սահմանային պետական վերահսկողության բաժիններ  Արագ արձագանքման բաժին | Սննդամթերքի անվտանգության վարչություն  Անասնաբուժության վարչություն | 1-ին եռամսյակ |
| 2-րդ եռամսյակ |
| 3-րդ եռամսյակ |
| 4-րդ եռամսյակ |
|  | | Կենդանիների և մարդկանց համար ընդհանուր հիվանդությունների նկատմամբ վերահսկողություն | Հանրապետությունում անասնահամաճարակային կայուն իրավիճակի ապահովում, կենդանիների և մարդկանց համար ընդհանուր հիվանդությունների տարածման կանխարգելում | Անասնաբուժության վարչություն | Մարզային կենտրոններ և Երևանի կենտրոն | Տարվա ընթացքում |
|  | | Դաբաղ հիվանդության շճահետազոտության միջոցառումների իրականացման նկատմամբ վերահսկողություն | Գյուղատնտեսության զարգացում և արտադրողականության բարձրացում | Անասնաբուժության վարչություն | Մարզային կենտրոններ և Երևանի կենտրոն | Տարվա ընթացքում |
|  | | Կենդանիների վարակիչ հիվանդությունների նկատմամբ համաճարակային իրավիճակի գնահատման նպատակով մշտադիտարկման իրականացում | Կենդանիների վարակիչ հիվանդությունների նկատմամբ համաճարակային իրավիճակի գնահատման նպատակով մշտադիտարկման իրականացումը թույլ կտա գնահատել երկրի համաճարակային իրավիճակը՝ համաճարակի տարածումն կանխելու նպատակով, ինչպես նաև ունենալ փաստաթղթավորված գործողություններ և արդյունքներ՝ անհրաժեշտության դեպքում արտաքին առևտրային գործընկեր երկրների իրավասու մարմինների կողմից կիրառվող սահմանափակումների և արգելքների կանխման և երկրի կայուն իրավիճակի փաստը հաստատող ապացույցներ | Անասնաբուժության վարչություն | Մարզային կենտրոններ և Երևանի կենտրոն | Տարվա ընթացքում |
|  | | Սպանդանոցներում պետական վերահսկողության նպատակային և պատշաճ իրականացում՝ սպանդանոցային ծագման մթերքի իրացումն ապահովելու համար | Սպանդանոցներում պետական վերահսկողության նպատակային և պատշաճ իրականացումը թույլ կտա սահմանել պետական վերահսկողության իրականացման համար անհրաժեշտ հարցերը, որոնք պետք է պետական վերահսկողւթյան ժամանակ տրվեն տեսուչների կողմից՝ ամբողջական պատկերը պարզելու համար, ինչն իր հերթին հնարավորություն կընձեռի գնահատել սպանդանոցի գործունեությունը և բացահայտել խախտումներն ու թերացումները  Միաժամանակ, հնարավորություն կընձեռնվի լուծել բնակչությանը բացառապես սպանդանոցային ծագման մթերքով ապահովելու խնդիրը: | Մարզային կենտրոններ և Երևանի կենտրոն | Անասնաբուժության վարչություն | Տարվա ընթացքում |
|  | | Հայաստանի Հանրապետության Եվրասիական տնտեսական միությանն անդամակցումից բխող աշխատանքների իրականացում | Եվրասիական տնտեսական միության անդամակցությամբ պայմանավորված համապատասխան իրավական ակտերի մշակման գործընթացում մասնակցություն և ընդգրկվածություն աշխատանքային խմբերում | Սննդամթերքի անվտանգության վարչություն  Բուսասանիտարիայի վարչություն  Անասնաբուժության վարչություն  Սահմանային պետական վերահսկողության համակարգման բաժին | ---- | Տարվա ընթացքում |
|  | Պլանային և ոչ պլանային ստուգումների արդյունքների թվային վերլուծություն։ | | Պլանային և ոչ պլանային ստուգումների արդյունքների ուսումնասիրության արրդյունքում, ըստ արձանագրված խախտումների բնույթի, իրականացվում է քանակական/տոկոսային/ վերլուծություն։ | Ռիսկի գնահատման (կառավարման) և վերլուծությունների վարչություն | --- | Տարվա ընթացքում |
|  | Տեսչական մարմնին շրջանցած ներմուծողների հայտնաբերում, առանց Տեսչական մարմնի կողմից իրականացված սահմանային պետական վերահսկողության ենթահսկման բեռների ներմուծման բացառում | | Հայաստանի Հանրապետության կառավարության 25.02.2016թ. N 169-Ն որոշմամբ սահմանված ձևաչափով Հայաստանի Հանրապետության կառավարությանը ենթակա պետական եկամուտների կոմիտեից (այսուհետ՝ ՊԵԿ) Հայաստանի Հանրապետություն Տեսչական մարմնի ենթահսկման բեռների վերաբերյալ ներմուծման տեղեկատվության ստացում, Տեսչական մարմնի բազաներում առկա տեղեկատվության հետ դրա համեմատություն և Տեսչական մարմնին շրջանցած ներմուծողներ հայտնաբերելու դեպքում այդ ցանկը ՊԵԿ-ին տրամադրում | Սահմանային պետական վերահսկողության համակարգման բաժին | Բուսասանիտարիայի վարչություն | Տարվա ընթացքում |
|  | Հայաստանի Հանրապետության արտաքին առևտրի ազգային մեկ պատուհան միասնական հարթակում ներդրված Տարանցման հայտարարագիր և Թույլատվական փաստաթղթեր համակարգերում առկա տեղեկատվության ստուգում և անճշտությունների հայտնաբերման դեպքում ՊԵԿ-ին ծանուցում | | Մաքսային մարմինների կողմից «Սննդամթերքի անվտանգության պետական վերահսկողության մասին» օրենքով վերապահված լիազորությունների կատարման ընթացքի հետևում, օրենսդրության պահանջներին չբավարարող բեռների մուտքը Հայաստանի Հանրապետություն բացառում։ | Սահմանային պետական վերահսկողության համակարգման բաժին | - | Տարվա ընթացքում |
|  | Եվրասիական տնտեսական միության շրջանակներում 41, 45 և 60 ընդհանուր գործընթացների ներդրման աջակցում | | Եվրասիական տնտեսական միության շրջանակներում 41, 45 և 60 ընդհանուր գործընթացների ներդրման պիլոտային ծրագրի փորձարկում, թեմայի վերաբերյալ տեսակոնֆերանսների մասնակցում, «Տելեգրամ» սոցիալական հարթակում խնդիրների բարձրաձայնում և քննարկումների մասնակցում | Սահմանային պետական վերահսկողության համակարգման բաժին | Էլեկտրոնային կառավարման և սպասարկման բաժին |  |
|  | Օրենսդրության պահանջների խախտմամբ պեստիցիդների և ագրոքիմիկատների ներմուծման կանխարգելում | | Փաստաթղթային ստուգում, ակնադիտական զննում և բեռի հետ վերադարձ արտահանող երկիր | Սահմանային պետական վերահսկողության համակարգման բաժին |  | Տարվա ընթացքում |
|  | Արտադրություն, վերամշակում և/կամ պահպանում իրականացնող կազմակերպությունների և անձանց Հայաստանի Հանրապետության երրորդ երկրների ռեեստրում գրանցման և տվյալների փոփոխության աշխատանքներ | | Անասնաբուժության բնագավառում տնտեսավարող սուբյեկտների կողմից ներկայացված դիմումների պատասխան գրությունների կազմման աշխատանքների ժամանակահատվածի կրճատում, Հայաստանի Հանրապետության երրորդ երկրների ռեեստրը Եվրասիական տնտեսական հանձնաժողովի խորհրդի 2014 թվականի հոկտեմբերի 9-ի N 94 որոշմամբ սահմանված պահանջներին համապատասխանեցում | Սահմանային պետական վերահսկողության համակարգման բաժին  Անասնաբուժության վարչություն | Միջազգային համագործակցության բաժին  Էլեկտրոնային կառավարման և սպասարկման բաժին | Տարվա ընթացքում |
|  | Ֆիզիկական և իրավաբանական անձանց կողմից անասնաբուժական հսկման ենթակա ապրանքների ներմուծման գործընթացի իրականացման դեպքում համապատասխան տեղեկատվության և թույլտվության տրամադրում | | Անասնաբուժության բնագավառում տնտեսավարող սուբյեկտների ներկայացված տվյալների ուսումնասիրություն և թույլտվության տրամադրում | Սահմանային պետական վերահսկողության համակարգման բաժին  Անասնաբուժության վարչություն | Իրավական աջակցության և փաստաթղթաշրջանառության վարչություն | Տարվա ընթացքում |
|  | Սահմանային պետական վերահսկողության մեջ ներգրաված աշխատակիցների համար վերապատրաստման դասընթացների կազմակերպում | | Սահմանային պետական վերահսկողությանը վերաբերվող իրավական ակտերի ծանոթացում, իրավական ակտերում առկա հակասությունների մեկնաբանում | Սահմանային պետական վերահսկողության համակարգման բաժին | Իրավական աջակցության և փաստաթղթաշրջանառության վարչություն | Տարվա ընթացքում |
|  | Նոր Մեկ կանգառ, մեկ պատուհան համակարգի կատարելագործում, խնդիրների բացահայտում, համակարգը մշակող ընկերությունների հետ համագործակցություն | | Ներմուծման, արտահանման, տարանցիկ փոխադրման գործընթացի ժամանակի կրճատում, թղթային թույլտվությունների փոխարինում էլեկտրոնայինով, տնտեսվարող-լիազոր մարմնի ներկայացուցիչ շփումների կրճատում, համակարգի հնարավորությունների բացահայտում և օգտագործում | Սահմանային պետական վերահսկողության համակարգման բաժին  Սահմանային պետական վերահսկողության բաժիններ | ----- | Տարվա ընթացքում |
|  | Տեսչական մարմնի համար էլեկտրոնային ինֆորմացիոն ավտոմատացված համակարգեր ստեղծելու իրավունք ձեռք բերած ընկերությանը ստանդարտ օպերացիոն ընթացակարգերի տրամադրում | | Անասնաբուժասանիտարական, կարանտինային բուսասանիտարական, սանիտարակարանտինային պետական վերահսկողության ենթակա բեռների սահմանային պետական վերահսկողության գործընթացների նկարագրում | Սահմանային պետական վերահսկողության համակարգման բաժին | ------------ |  |
|  | Անասնաբուժության, սննդամթերքի անվտանգության և բուսասանիտարիայի բնագավառներում ներմուծման գործընթացի նկատմամբ պետական վերահսկողության նպատակով Երևան և Բավրա քաղաքում գործող մաքսային տերմինալներում նմուշառման սենյակների և գործիքակազմի ավելացում | | Լաբորատոր փորձաքննությունների կազմակերպման արդյունավետության բարձրացում | Սահմանային պետական վերահսկողության համակարգման բաժին | Սահմանային պետական վերահսկողության բաժիններ |  |
|  | Սահմանային պետական վերահսկողության էլեկտրոնային ինֆորմացիոն ավտոմատացված համակարգերի ներդրում | | Սահմանային պետական վերահսկողության արդյունավետության բարձրացում, բիզնես գործընթացի թվայնացման մակարդակի բարձրացում | Սահմանային պետական վերահսկողության համակարգման բաժին | Էլեկտրոնային կառավարման և սպասարկման բաժին | Տարվա ընթացքում |
|  | Հայաստանի Հանրապետության տարածքից արտահանման նպատակով նախատեսված ապրանքներից նմուշառման և լաբորատոր փորձաքննությունների իրականացման կազմակերպում | | Արտահանվող սննդամթերքի անվտանգության ապահովում | Մարզային կենտրոններ և Երևանի կենտրոն | Սահմանային պետական վերահսկողության բաժիններ, Սահմանային պետական վերահսկողության համակարգման բաժին | Տարվա ընթացքում |
|  | Հայաստանի Հանրապետությունում արտադրված ծիրանի և դեղձի համար ԱՄՆ արտահանելու իրավունքի ստացման աշխատանքների իրականացում | | Արտահանման դիվերսիֆիկացում, հայկական արտադրանքը բարձր վճարունակ շուկաներ արտահանելու հնարավորության ստացում | Սահմանային պետական վերահսկողության համակարգման բաժին  Բուսասանիտարիայի վարչություն | Միջազգային համագործակցության բաժին |  |
|  | Հայաստանի Հանրապետությունում արտադրված, վերամշակված մսամթերքի համար ԱՄՆ արտահանելու իրավունքի ստացման աշխատանքների իրականացում | | Արտահանման դիվերսիֆիկացում, հայկական արտադրանքը բարձր վճարունակ շուկաներ արտահանելու հնարավորության ստացում | Սահմանային պետական վերահսկողության համակարգման բաժին  Սննդամթերքի անվտանգության վարչություն  Անասնաբուժության վարչություն | Միջազգային համագործակցության բաժին |  |
|  | Հայաստանի Հանրապետությունում արտադրված վերամշակված մսամթերքի և կաթնամթերքի համար Եվրոպական միության անդամ երկրներ արտահանելու իրավունքի ստացման աշխատանքների իրականացում | | Արտահանման դիվերսիֆիկացում, հայկական արտադրանքը բարձր վճարունակ շուկաներ արտահանելու հնարավորության ստացում | Սահմանային պետական վերահսկողության համակարգման բաժին | Սննդամթերքի անվտանգության վարչություն  Անասնաբուժության վարչություն |  |
|  | Լամբրոն համակարգի կատարելագործում, խնդիրների բացահայտում, համակարգը մշակող ընկերությունների հետ համագործակցություն | | Սահմանային պետական վերահսկողության արդյունավետության բարձրացում, բիզնես գործընթացի թվայնացման մակարդակի բարձրացում | Սահմանային պետական վերահսկողության համակարգման բաժին  Սահմանային պետական վերահսկողության բաժիններ  Մարզային կենտրոններ  Էլեկտրոնային կառավարման և սպասարկման բաժին |  |  |
|  | | Քաղաքացիներից, իրավաբանական անձանցից, անհատ ձեռնարկատերերից, պետական մարմիններից, տեղական ինքնակառավարման մարմիններից ստացված դիմում բողոքների ուսումնասիրություն և գործողությունների իրականացում | «Սննդամթերքի անվտանգության պետական վերահսկողության մասին», «Բուսասանիտարիայի մասին» և  «Հայաստանի Հանրապետությունում ստուգումների կազմակերպման և անցկացման մասին» օրենքներով սահմանված միջոցների ձեռնարկում | Արագ արձագանքման բաժին | Մարզային կենտրոններ և Երևանի կենտրոն  Ռիսկի գնահատման (կառավարման) և վերլուծությունների վարչություն  Իրավական աջակցության և փաստաթղթաշրջանառության վարչություն | Տարվա ընթացքում |
|  | | Բույսերի կարանտին վնասակար օրգանիզմների հայտնաբերման նպատակով՝ Հանրապետության ողջ տարածքում բուսասանիտարական մոնիթորինգի իրականացում | Հանրապետության տարածքում իրականացված բուսասանիտարական մոնիթորինգի արդյունքների հիման վրա բույսերի կարանտին վնասակար օրգանիզմների հայտնաբերում, դրանց օջախների և տարածման արեալների որոշում, դրանց դեմ պայքարի միջոցառումների կիրառման առաջարկի ներկայացում, հանրապետության ընթացիկ բուսասանիտարական վիճակի տիրապետում և բույսերի կարանտին վնասակար օրգանիզմների տարածման արեալների վերահսկում և կառավարում /  Բուսասանիտարական մոնիթորինգի ծրագիր, փորձաքննությունների եզրակացություններ, հաշվետվություններ, պայքարի միջոցառումների առաջարկություններ | Մարզային կենտրոններ և Երևանի կենտրոն | Բուսասանիտարիայի վարչություն |  |
|  | | Պեստիցիդների և ագրոքիմիկատների պետական գրանցում | Օրենսդրությամբ սահմանված պահանջներին համապատասխանող պեստիցիդների և ագրոքիմիկատների գրանցում, պեստիցիդների և ագրոքիմիկատների պետական գրանցման հրամաններ, գրանցման վկայականներ, համալրված Հայաստանի Հանրապետությունում օգտագործման համար թույլատրված պեստիցիդների և ագրոքիմիկատների անվանացանկ | Բուսասանիտարիայի վարչություն | --- | Տարվա ընթացքում |
|  | | Հայաստանի Հանրապետության տարածքում գործող պեստիցիդների և ագրոքիմիկատների վաճառակետերում պետական վերահսկողության իրականացում | Հայաստանի  Հանրապետությունում իրացվող պեստիցիդների և ագրոքիմիկատների որակի և սահմանված այլ պահանջների նկատմամբ վերահսկողության իրականացում, օրենսդրության պահանջներին դրանց համապատասխանության ստուգում, խախտումների բացահայտում և օրենսդրության համաձայն համապատասխան միջոցների կիրառում, անվտանգ և պատշաճ որակի արտադրանքի իրացման ապահովում  Լաբորատոր փորձաքննությունների արձանագրություն, հաշվետվություն, ակտ, հրաման, զեկուցագիր | Մարզային կենտրոններ և Երևանի կենտրոն | Բուսասանիտարիայի վարչություն | 2-րդ եռամսյակ  3-րդ եռամսյակ |
|  | | Բուսական ծագման մթերքում մնացորդային նյութերի, գենետիկորեն ձևափոխված օրգանիզմների առկայության մոնիթորինգային ծրագրի իրականացում | մոնիթորինգային ծրագրի շրջանակում իրականացվող աշխատանքների արդյունքում հիմնական մշակաբույսերի նմուշների լաբորատոր հետազոտություն, փորձաքննությունների արդյունքների ամփոփում, հաշվետվությունների կազմում  Մոնիթորինգի ծրագրի հրաման, փորձաքննությունների եզրակացություններ, հաշվետվություններ, խորհրդատվություններ | Մարզային կենտրոններ | Բուսասանիտարիայի վարչություն  Սննդամթերքի անվտանգության վարչություն  Ռիսկի գնահատման (կառավարման) և  վերլուծությունների վարչություն | 2-րդ եռամսյակ  3-րդ եռամսյակ  4-րդ եռամսյակ |
|  | | Հայաստանի Հանրապետությունում արտադրված և Հայաստանի Հանրապետություն ներմուծված սննդամթերքում անասնաբուժական դեղամիջոցների մնացորդների մոնիթորինգի իրականացում | Պետական վերահսկողության իրականացում, օրենսդրության պահանջներին դրանց համապատասխանության ստուգում, խախտումների բացահայտում և օրենսդրության համաձայն համապատասխան միջոցների կիրառում, անվտանգ և պատշաճ որակի արտադրանքի իրացման ապահովում  Լաբորատոր փորձաքննությունների արձանագրություն, հաշվետվություն, ակտ, հրաման, զեկուցագիր | Անասնաբուժության վարչություն | Մարզային կենտրոններ և Երևանի կենտրոն | Տարվա ընթացքում |
|  | | Կենդանական ծագման մթերքում մնացորդային նյութերի հսկողության մոնիթորինգային ծրագրի իրականացում | Կենդանական ծագման մթերքում մնացորդային նյութերի նկատմամբ լաբորատոր փորձաքննությունների կազմակերպում և իրականացում, որը թույլ կտա վեր հանել ոլորտի բացերը և միաժամանակ թիրախավորել պետական վերահսկողության միջոցառումները | Մարզային կենտրոններ և Երևանի կենտրոն | Սննդամթերքի անվտանգության վարչություն  Անասնաբուժության վարչություն | 2-րդ եռամսյակ  3-րդ եռամսյակ  4-րդ եռամսյակ |
|  | | Անասնաբուժության, սննդամթերքի անվտանգության, բուսասանիտարիայի բնագավառում գործունեություն իրականացնող տնտեսավարող սուբյետների վերաբերյալ տեղեկատվության հավաքագրում, ճշգրտում, համալրում | Անասնաբուժության, սննդամթերքի անվտանգության, բուսասանիտարիայի բնագավառում գործունեություն իրականացնող տնտեսավարող սուբյետների վերաբերյալ տեղեկատվական բազա | Ռիսկի գնահատման (կառավարման) և վերլուծությունների վարչություն | --- | Տարվա ընթացքում |
|  | | Տնտեսավարող սուբյեկտների ռիսկի գնահատման  նպատակով անասնաբուժության, սննդամթերքի անվտանգության և բուսասանիտարիայի բնագավառներում գործունեություն իրականացնող տնտեսավարող սուբյեկտներին ըստ անհատական և ոլորտային ռիսկերի ընդհանուր ռիսկայնության գնահատում | Անասնաբուժության, սննդամթերքի անվտանգության, բուսասանիտարիայի բնագավառում գործունեություն իրականացնող տնտեսավարող սուբյեկտների վերաբերյալ տեղեկատվական բազա ըստ բարձր, միջին և ցածր ռիսկայնության | Ռիսկի գնահատման (կառավարման) և վերլուծությունների վարչություն | ----- | Տարվա ընթացքում |
|  | | Հայաստանի Հանրապետությունում արտադրված ձկան, մեղրի մեջ արգելված կամ անցանկալի կամ առավելագույն թույլատրելի սահմանաչափեր ունեցող նյութերի առկայության և անհամապատասխանությունների վերացմանն ուղղված հսկողության մոնիթորինգային ծրագրի արդյունքների ամփոփում | Կենդանական ծագման մթերքում՝ ձկան, մեղրի մեջ մնացորդային նյութերի հսկողության մոնիթորինգային ծրագրի վերահսկողության արդյունքների ամփոփ հաշվետվություն | Ռիսկի գնահատման (կառավարման) և վերլուծությունների վարչություն | ---- | Տարվա ընթացքում |
|  | | Կենդանի կենդանիների կարանտինի վերահսկման գործընթացի ավտոմատացման համակարգի սպասարկում | Կենդանի կենդանիների կարանտինի վերահսկման գործընթացի ավտոմատացման համակարգի անխափան աշխատանքի ապահովում և կատարելագործում | Էլեկտրոնային կառավարման և սպասարկման բաժին | --- | Տարվա ընթացքում |
|  | | Տեսչական մարմնի համացանցի և տեխնիկական միջոցների սպասարկում | Տեսչական մարմնի կառուցվածքային և տարածքային ստորաբաժանումների համացանցի, հեռախոսային կապի, համակարգչային սերվերի սպասարկման և աշխատակիցների անհատական համակարգիչների ու այլ տեխնիկական միջոցների անխափան գործարկում, արդիականացում, օպերացիոն համակարգերի տեղադրում և թարմացում, սերվերների անվտանգության ապահովում, ներքին ցանցի սեգմենտացիայի վերակառուցում, ցանցային սարքավորումների ծրագրային համակարգրերի թարմացում | Էլեկտրոնային կառավարման և սպասարկման բաժին |  | Տարվա ընթացքում |
|  | | Էլեկտրոնային կառավարման համակարգերի սպասարկում | Պարտադիր սպանդանոցային մորթի էլեկտրոնային կառավարման և նոր ներդրվող համակարգերի անխափան շահագործմանն ուղղված տեխնիկական սպասարկում | Էլեկտրոնային կառավարման և սպասարկման բաժին | --- | Տարվա ընթացքում |
|  | | Պետական գրանցման վկայականների մուտքագրում միասնական ռեեստր | Տեխնիկական կանոնակարգերի օբյեկտ հանդիսացող արտադրանքի պետական գրանցման վկայականների մուտքագրում միասնական ռեեստրում | Էլեկտրոնային կառավարման և սպասարկման բաժին | --- | Տարվա ընթացքում |
|  | | Հայաստանի Հանրապետության Եվրասիական տնտեսական միությանն անդամակցումից բխող աշխատանքների իրականացում | Եվրասիական տնտեսական հանձնաժողովի, Եվրասիական տնտեսական միության և դրա անդամ պետությունների համապատասխան լիազոր մարմինների միջև տեղեկատվության փոխանակում, տեսակոնֆերանսների ձևաչափով խորհրդակցությունների և նիստերի կազմակերպում և համակարգում | Միջազգային համագործակցության բաժին | ------ | Տարվա ընթացքում |
|  | | Հայաստանի Հանրապետությունում դիվանագիտական կառույցների, օտարերկրյա պետությունների լիազոր մարմինների և միջազգային կազմակերպությունների միջև համագործակցությանն ուղղված աշխատանքների իրականացում | Անասնաբուժության, սննդամթերքի անվտանգության և բուսասանիտարիայի ոլորտում կենդանի կենդանիների, կենդանական և ոչ կենդանական ծագման ապրանքների ներմուծման և արտահանման ժամանակ տեղեկատվության ճշտում,  տեղեկատվության փոխանակում, տեսակոնֆերանսների ձևաչափով խորհրդակցությունների և նիստերի կազմակերպում | Միջազգային համագործակցության բաժին | ------ | Տարվա ընթացքում |
|  | | Նմուշառման տարեկան ծրագրի մշակում | Առավել թիրախային և ռիսկերի հիման վրա նմուշառման գործընթացի իրականացում | Սննդամթերքի անվտանգության վարչություն | Ռիսկի գնահատման (կառավարման) և վերլուծությունների վարչություն | Տարվա ընթացքում |
|  | | ՎՎՀԿԿ համակարգի աուդիտի տարեկան պլանի մշակում | ՀՀ «Սննդամթերքի անվտանգության պետական վերահսկողության մասին» օրենքի 9-րդ հոդվածի պահանջի ապահովման նպատակով ՎՎՀԿԿ համակարգի աուդիտի տարեկան պլանի մշակում, որն էլ կնպաստի ՎՎՀԿԿ սկզբունքների վրա հիմնված ընթացակարգերի մշակման, իրականացման և պահպանման վերաբերյալ պահանջի նկատմամբ առավել արդյունավետ պետական վերահսկողություն | Սննդամթերքի անվտանգության վարչություն | Ռիսկի գնահատման (կառավարման) և վերլուծությունների վարչություն | Տարվա ընթացքում |
|  | | Աննդամթերքի անվտանգության, անասնաբուժության և բուսասանիտարիայի բնագավառներում ռիսկերի կանխարգելման նպատակով գիտական կենտրոնների հետ ոլորտային ռիսկերի գնահատման մոդելի կատարելագործում | Պետական վերահսկողության թիրախային ուղղորդման նպատակով գնահատված ռիսկերի դիտարկում | Ռիսկի գնահատման (կառավարման) և վերլուծությունների վարչություն | Սննդամթերքի անվտանգության վարչություն  Բուսասանիտարիայի վարչություն  Անասնաբուժության վարչություն | Տարվա ընթացքում |

# N 2 Հավելված

**ԾՐԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ 2025 ԹՎԱԿԱՆԻ ԿԱՆԽԱՐԳԵԼՄԱՆ ԵՎ ԻՐԱԶԵԿՄԱՆ ՏԱՐԵԿԱՆ**

|  |  |  |  |  |
| --- | --- | --- | --- | --- |
| **N** | **Գործողություն** | **Արդյունք** | **Ժամկետ** | **Կատարող** |
| ՀՀ | 1 | 2 | 3 | 4 |
| 1. | Տեսչական մարմնի հետ ամենաարագ կապվելու հնարավորությունների տարածում (թեժ գծի հեռախոսահամարներ, սոցիալական ցանցեր, էլ. հասցեներ, տեղեկատվական այլ հարթակներ), իրազեկման աշխատանքներ։ | Հասարակությունը տեղեկացվում է կապի այն միջոցների մասին, որոնցով կարող են հայտնել իրենց անհանգստությունը, կասկածները կամ նկատած խախտումները, ստանալ խորհրդատվություն և այլ աջակցություն։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 2. | Սպառողների իրազեկում իրենց իրավունքների մասին, իրազեկման ակցիաների կազմակերպում, սպառողների իրավունքների պաշտպանությանը նվիրված հանդիպում-քննարկումներ համալսարաններում, դպրոցներում, ՀԿ-ների հետ ակցիաների կազմակերպում, իրազեկման նյութերի հրապարակում։ | Հասարակությունը դառնում է ավելի պահանջատեր և գրագետ, առավել պատասխանատու, ընկալում է վերահսկելու իր իրավունքը։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 3. | Սննդամթերք տեղափոխող փոխադրամիջոցների սանիտարական անձնագրեր ունենալու պարտադիր պայմանի մասին սպառողների շրջանում իրազեկման միջոցառումներ։ | Հասարակությունը տեղեկացվում է վերահսկման թիրախի մասին, իսկ թեժ գծին ահազանգերը խախտումները հայտնաբերելու և վերացնելու լրացուցիչ հնարավորություն է: | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 4. | Սպանդանոցային ծագման միս իրացնելու և սպառելու առավելությունների մասին իրազեկման միջոցառումներ․ իրազեկման նյութերի պատրաստում: | Սպառողն ու տնտեսավարողը տեղեկացվում են սպանդանոցային ծագման մսի ձեռքբերման և իրացման առավելությունների մասին։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 5. | Սննդի շղթայի օպերատորների մոտ որակի կառավարման՝ վտանգի վերլուծության և հսկման կրիտիկական կետերի (HACCP)ներդրման անհրաժեշտության և առավելությունների մասին տնտեսվարողների համար սեմինարներ, քննարկումներ, խորհդատվություն, դրանց մասին հանրային իրազեկում (տեսանյութեր, բուկլետներ և այլն): | Տնտեսավարողը տեղեկացվում է որակի կառավարման՝ վտանգի վերլուծության և հսկման կրիտիկական կետերի (HACCP)համակարգի առավելությունների, իր արտադրության մրցունակության, արտադրական ու արտահանման ծավալների բարձրացման հնարավորության մասին, հասարակությունն իրազեկվում է համակարգի կարևորության և այս ուղղությամբ Տեսչական մարմնի գործողությունների մասին։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին,  Սննդամթերքի անվտանգության վարչություն |
| 6. | Տեսչական մարմնի գործունեության մասին հանրային իրազեկում, տեսանյութերի ստեղծում, մամուլի ասուլիսներ, մամուլի հաղորդագրությունների պատրաստում և տարածում, սեմինարներ լրագրողների համար, այդ մասին հասարակության իրազեկում։ | Հասարակության, միջազգային գործընկերների, լրագրողների շրջանում բարձրանում է Տեսչական մարմնի գործունության նկատմամբ վստահության մակարդակը, նպաստում է ոլորտը լուսաբանող լրագրողներ մասնագիտական կարողությունների, տեղեկացվածության բարձրացմանը, նրանց կողմից սննդամթերքի անվտանգությանը առնչվող խնդիրների անաչառ վերլուծությանն ու հասցեական-թիրախային նյութերի հրապարակմանը։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 7. | Տեսչական մարմնի սոցիալական հարթակներում առկա էջերի վարում (Ֆեյսբուք, Յութուբ, Տելեգրամ)։ | Հնարավորինս լայն հասարակության, միջազգային գործընկերների, լրագրողների շրջանակների հասանելիության ապահովում, ոլորտի լուսաբանման, տեղեկացվածության բարձրացում: | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 8. | Ծանուցումներ Տեսչական մարմնի սննդի շղթայի օպերատորների բազայում գրանցվելու մասին, տնտեսավարողի իրազեկում, խորհրդատվություն, համագործակցություն այլ պետական կառույցների հետ։ | Օրենքի պահանջի շարունակական ծանուցումը նպաստում է սննդի շղթայի օպերատորների բազայի համալրմանն ու տվյալների թարմացմանը։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 9. | Իրավական նորմերի և պահանջների մասին տնտեսավարողի իրազեկում, աջակցություն, խորհրդատվություն։ | Տնտեսավարողը ծանոթանում է Հայաստանի Հանրապետության օրենսդրության փոփոխություններով և Եվրասիական տնտեսական միության տեխնիկական կանոնակարգերով սահմանված նորմերին և կանոններին՝ նպաստելով դրանց պահպանմանն ու առավել անվտանգ սննդամթերքի արտադրությանը։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին  Սահմանային պետական վերահսկողության համակարգման բաժին |
| 10. | Սննդամթերքի անվտանգության, անասնաբուժության և բուսասանիտարիայի ոլորտում իրականացված աշխատանքների մասին սպառողի իրազեկում, սեմինար-քննարկումներ լրագրողների համար։ | Հասարակությունը տեղեկանում է վտանգների, դրանց դեմ պայքարի միջոցների մասին, սպատողը դառնում է ավելի գրագետ, պատրաստված և իրազեկ։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 11. | Սպառողների իրավունքների պաշտպանության միջազգային օր․  իրազեկման ակցիաներ, բուկլետների տպագրություն, տեսանյութերի ստեղծում, ռեպորտաժներ, մասնակցություն հաղորդաշարերի, ֆորումի կազմակերպում։ | Սպառողները տեղեկացվում են իրենց իրավունքների ու պարտականությունների մասին։ | Մարտի 1-ից 15-ը | Իրազեկման, խորհրդատվության և հանրության հետ տարվող աշխատանքների բաժին  Միջազգային համագործակցության բաժին |
| 12. | Անասնաբույժի համաշխարհային օր․  բուկլետների տպագրություն, տեսանյութերի ստեղծում, ռեպորտաժների, հաղորդաշարերի մասնակցություն, ֆորումի կազմակերպում։ | Բարձրացվում են անասնաբույժների հետ կապված խնդիրները, հասարակությունը տեղեկացվում է այս մասնագիտության դերի ու նշանակության մասին։ | Ապրիլի վերջին շաբաթ օրը | Իրազեկման, խորհրդատվության և հանրության հետ տարվող աշխատանքների բաժին  Միջազգային համագործակցության բաժին |
| 13. | Բույսերի առողջության պաշտպանության օր․  բուկլետների տպագրություն, տեսանյութերի ստեղծում, ռեպորտաժների, հաղորդաշարերի մասնակցություն, ֆորումների կազմակերպում։ | Բարձրացվում են առկա խնդիրները, հասարակությունը տեղեկացվում է այս մասնագիտության դերի ու նշանակության մասին։ | Մայիսի 12 | Իրազեկման, խորհրդատվության և հանրության հետ տարվող աշխատանքների բաժին  Միջազգային համագործակցության բաժին |
| 14. | Սննդամթերքի անվտանգության համաշխարհային օր․  բուկլետների տպագրություն, տեսանյութերի ստեղծում, ռեպորտաժների, հաղորդաշարերի մասնակցություն, ֆորումների կազմակերպում։ | Բարձրացվում են առկա խնդիրները, հասարակությունը տեղեկացվում է այս մասնագիտության դերի ու նշանակության մասին։ | Հունիսի 7 | Իրազեկման, խորհրդատվության և հանրության հետ տարվող աշխատանքների բաժին  Միջազգային համագործակցության բաժին |
| 15. | Պայքար հակամանրէային ռեզիստենտականություն դեմ․  ռեպորտաժներ, մասնակցություն հաղորդաշարերի, իրազեկման նյութերի պատրաստում։ | Հասարակությունը տեղեկացվում է հակամանրէային միջոցների չարաշահման ու դրա հետ կապված խնդիրների հետ։ | Նոյեմբերի վերջին շաբաթը | Իրազեկման, խորհրդատվության և հանրության հետ տարվող աշխատանքների բաժին  Միջազգային համագործակցության բաժին |
| 16. | Թիրախային իրազեկում - հանդիպումներ դպրոցներում և ԲՈՒՀ-երում՝ Տեսչական մարմնի գործունեությունը թեմայով, բուկլետների, էջանիշերի տպագրություն։ | Բարձրացվում է երիտասարդության շրջանում պատասխանատվության ու քաղաքացիական կեցվածքի դաստիարակման խնդիրը։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 17. | Տեսչական մարմնի ղեկավար անձնակազմի հարցազրույցների, հաղորդաշարերի մասնակցություն, ուղիղ եթերների կազմակերպում։ | Սերտացվում է կապը ԶԼՄ-ների հետ, հասարակությունը հնարավորություն է ստանում առաջին աղբյուրից ստանալ անհրաժեշտ տեղեկատվությունը։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 18. | Ոլորտում գործունեություն ծավալող ՀԿ-ների հետ համագործակցություն․ հանդիպումներ, համատեղ միջոցառումներ։ | Վեր են հանվում հասարակությանը հուզող խնդիրները և համատեղ լուծումներ են առաջարկվում։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 19. | Ոլորտին առնչվող մեդիանյութերի հավաքագրում, մամուլի հաղորդագրությունների պատրաստում, տարածում։ | Ամփոփվում է կառույցի մասին հանրային կարծիքը, բարձրացվում է հասարակության տեղեկացվածությունը, նպաստում է կառույցի հաշվետվողականությանը։ | Տարվա ընթացքում | Իրազեկման, խորհրդատվության և հանրության հետ տարվող աշխատանքների բաժին |
| 20. | «Սննդի շղթայի բիզնես օպերատորների ռեյտինգավորման և սննդամթերքի դասակարգման» համակարգի ստեղծմանն ուղղված աջակցություն: | Նպաստում է սննդամթերքի անվտանգության մակարդակի բարձրացմանը, հասցեական վերահսկողությանը, ինչպես նաև խթանում է տնտեսավարողների միջև առողջ մրցակցությունը։ | Տարվա ընթացքում | Սննդամթերքի անվտանգության վարչություն  Իրազեկման, խորհրդատվության և հանրության հետ տարվող աշխատանքների բաժին |